title: 2014/172/ES: 2013 m. spalio 22 d. Tarybos sprendimas dėl Europos Bendrijų bei jų valstybių narių ir Juodkalnijos Respublikos stabilizacijos ir asociacijos susitarimo protokolo, kuriuo atsižvelgiama į Kroatijos Respublikos įstojimą į Europos Sąjungą, pasirašymo Europos Sąjungos ir jos valstybių narių vardu ir laikino taikymo

text:
28.3.2014

               LT

               Europos Sąjungos oficialusis leidinys

               L 93/1

         TARYBOS SPRENDIMAS
   2013 m. spalio 22 d.
   dėl Europos Bendrijų bei jų valstybių narių ir Juodkalnijos Respublikos stabilizacijos ir asociacijos susitarimo protokolo, kuriuo atsižvelgiama į Kroatijos Respublikos įstojimą į Europos Sąjungą, pasirašymo Europos Sąjungos ir jos valstybių narių vardu ir laikino taikymo
   (2014/172/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 217 straipsnį kartu su 218 straipsnio 5 dalimi ir 218 straipsnio 8 dalies antra pastraipa,
   atsižvelgdama į Kroatijos stojimo aktą, ypač į jo 6 straipsnio 2 dalies antrą pastraipą,
   atsižvelgdama į Europos Komisijos pasiūlymą,
   kadangi:

               (1)

               2012 m. rugsėjo 24 d. Taryba įgaliojo Komisiją Sąjungos bei jos valstybių narių ir Kroatijos Respublikos vardu pradėti derybas su Juodkalnija dėl Europos Bendrijų bei jų valstybių narių ir Juodkalnijos Respublikos stabilizacijos ir asociacijos susitarimo protokolo, kuriuo atsižvelgiama į Kroatijos Respublikos įstojimą į Europos Sąjungą, sudarymo (toliau – protokolas);

               (2)

               tos derybos buvo sėkmingai užbaigtos protokolo parafavimu 2013 m. gegužės 16 d.;

               (3)

               protokolas turėtų būti pasirašytas Sąjungos bei jos valstybių narių vardu su sąlyga, kad jis bus sudarytas vėliau;

               (4)

               dėl tų klausimų, kurie priklauso Europos atominės energijos bendrijos kompetencijai, protokolo sudarymui taikoma atskira procedūra;

               (5)

               atsižvelgiant į tai, kad Kroatija įstojo į Sąjungą 2013 m. liepos 1 d., protokolas turėtų būti laikinai taikomas nuo tos dienos,

         PRIĖMĖ ŠĮ SPRENDIMĄ:
   1 straipsnis
   Sąjungos bei jos valstybių narių vardu įgaliojama pasirašyti Europos Bendrijų bei jų valstybių narių ir Juodkalnijos Respublikos stabilizacijos ir asociacijos susitarimo protokolą, kuriuo atsižvelgiama į Kroatijos Respublikos įstojimą į Europos Sąjungą, su sąlyga, kad minėtas protokolas bus sudarytas.
   Protokolo tekstas pridedamas prie šio sprendimo.
   2 straipsnis
   Tarybos pirmininkas paskiria asmenį (-is), įgaliotą (-us) Sąjungos bei jos valstybių narių vardu pasirašyti protokolą.
   3 straipsnis
   Protokolas laikinai taikomas pagal jo 12 straipsnį nuo 2013 m. liepos 1 d., kol bus užbaigtos jo sudarymui būtinos procedūros.
   4 straipsnis
   Šis sprendimas įsigalioja jo priėmimo dieną.

      Priimta Liuksemburge 2013 m. spalio 22 d.

            Tarybos vardu

            Pirmininkas

         L. LINKEVIČIUS


title: 2017 m. rugsėjo 14 d. Tarybos sprendimas (BUSP) 2017/1562, kuriuo iš dalies keičiamas Sprendimas (BUSP) 2016/849 dėl ribojamųjų priemonių Korėjos Liaudies Demokratinei Respublikai

text:
15.9.2017

               LT

               Europos Sąjungos oficialusis leidinys

               L 237/86

         TARYBOS SPRENDIMAS (BUSP) 2017/1562
   2017 m. rugsėjo 14 d.
   kuriuo iš dalies keičiamas Sprendimas (BUSP) 2016/849 dėl ribojamųjų priemonių Korėjos Liaudies Demokratinei Respublikai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į 2016 m. gegužės 27 d. Tarybos sprendimą (BUSP) 2016/849 dėl ribojamųjų priemonių Korėjos Liaudies Demokratinei Respublikai, kuriuo panaikinamas Sprendimas 2013/183/BUSP (1),
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2016 m. gegužės 27 d. Taryba priėmė Sprendimą (BUSP) 2016/849 dėl ribojamųjų priemonių Korėjos Liaudies Demokratinei Respublikai (toliau – KLDR);

               (2)

               2017 m. rugpjūčio 5 d. Jungtinių Tautų Saugumo Taryba (JT ST) priėmė Rezoliuciją 2371 (2017) (toliau – JT ST rezoliucija 2371 (2017)), kurioje išreiškė labai didelį susirūpinimą dėl 2017 m. liepos 3 d. ir 28 d. KLDR atliktų balistinių raketų bandymų ir pažymėjo, kad visa tokia veikla prisidedama prie KLDR vykdomo branduolinių ginklų siuntimo į taikinį sistemų kūrimo ir didinama įtampa regione ir už jo ribų;

               (3)

               JT ST rezoliucija 2371 (2017) pratęsiamas tam tikrų prekių importui iš KLDR taikomas draudimas, finansinių sandorių apribojimai ir KLDR laivams skirti apribojimai;

               (4)

               JT ST rezoliucija 2371 (2017) taip pat apribojamas darbo leidimų, kurie gali būti išduoti KLDR piliečiams, skaičius;

               (5)

               reikalingi tolesni Sąjungos veiksmai siekiant įgyvendinti tam tikras šiame sprendime numatytas priemones;

               (6)

               todėl Sprendimas (BUSP) 2016/849 turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimas (BUSP) 2016/849 iš dalies keičiamas taip:

               1.

               7 straipsnis pakeičiamas taip:
               „7 straipsnis
               1.   Valstybių narių nacionaliniams subjektams arba naudojantis su valstybių narių vėliava plaukiojančiais laivais arba jų orlaiviais draudžiama iš KLDR įsigyti anglies, geležies ir geležies rūdos nepriklausomai nuo to, ar KLDR teritorija yra jų kilmės vieta.
               2.   Sąjunga imasi būtinų priemonių atitinkamiems objektams, kuriems turi būti taikoma 1 dalis, nustatyti.
               3.   1 dalis netaikoma angliai, kurios, įsigyjančiai valstybei narei remiantis patikima informacija patvirtinus, kilmės vieta yra ne KLDR ir kuri buvo vežama per KLDR vien tik eksportui iš Radžino (Rasono) uosto, jeigu ta valstybė narė iš anksto apie tai praneša Sankcijų komitetui ir tokie sandoriai yra nesusiję su pajamų gavimu KLDR vykdomoms branduolinėms ar balistinių raketų programoms arba kitai JT ST rezoliucijomis 1718 (2006), 1874 (2009), 2087 (2013), 2094 (2013), 2270 (2016), 2321 (2016) ar 2356 (2017) arba šiuo sprendimu draudžiamai veiklai.
               4.   Valstybių narių nacionaliniams subjektams arba naudojantis su valstybių narių vėliava plaukiojančiais laivais arba jų orlaiviais draudžiama iš KLDR įsigyti švino ir švino rūdos nepriklausomai nuo to, ar KLDR teritorija yra jų kilmės vieta.
               5.   Sąjunga imasi būtinų priemonių atitinkamiems objektams, kuriems turi būti taikoma 4 dalis, nustatyti.“;

               2.

               įterpiamas šis straipsnis:
               „9a straipsnis
               1.   Valstybių narių nacionaliniams subjektams arba naudojantis su valstybių narių vėliava plaukiojančiais laivais arba jų orlaiviais draudžiama iš KLDR įsigyti jūros gėrybių nepriklausomai nuo to, ar KLDR teritorija yra jų kilmės vieta.
               2.   Sąjunga imasi būtinų priemonių atitinkamiems objektams, kuriems turi būti taikoma 1 dalis, nustatyti; jie apima žuvis, vėžiagyvius, moliuskus ir kitus bet kokios formos vandens bestuburius.“;

               3.

               11 straipsnio 2 dalies c punktas pakeičiamas taip:

                           „c)

                           atidaryti naujas bendras įmones arba kooperatinius subjektus su KLDR subjektais ar asmenimis arba plėsti esamas bendras įmones naudojant papildomas investicijas, nepriklausomai nuo to, ar veikiama KLDR Vyriausybės naudai ar jos vardu, išskyrus atvejus, kai tokias bendras įmones arba kooperatinius subjektus iš anksto, įvertinęs kiekvieną konkretų atvejį, patvirtina Sankcijų komitetas;“;

               4.

               13 straipsnio 1 punktas pakeičiamas taip:

                           „1.

                           nevykdomas lėšų pervedimas ar tarpuskaita į KLDR arba iš KLDR, išskyrus sandorius, kuriems taikomas 3 punktas ir dėl kurių gautas leidimas pagal 4 punktą;“;

               5.

               įterpiamas šis straipsnis:
               „13a straipsnis
               Valstybės narės bendroves, atliekančias finansines paslaugas, kurios atitinka bankų teikiamas paslaugas, 13, 14 ir 24a straipsnių įgyvendinimo tikslais laiko finansų įstaigomis.“;

               6.

               16 straipsnio 6 dalis pakeičiama taip:
               „6.   Valstybės narės imasi būtinų priemonių, kad laikydamosi savo įsipareigojimų pagal taikytiną tarptautinę teisę, areštuotų ir pašalintų (pavyzdžiui, sunaikinant, padarant neveikiančiais ar netinkamais naudoti, saugant arba pašalinimo tikslu perduodant į valstybę, kuri nėra kilmės ar paskirties valstybė) per patikrinimus nustatytus objektus, kuriuos pagal JT ST rezoliucijas 1718 (2006), 1874 (2009), 2087 (2013), 2094 (2013), 2270 (2016), 2321 (2016) arba 2371 (2017) draudžiama tiekti, parduoti, perduoti ar eksportuoti.“;

               7.

               18a straipsnis papildomas šiomis dalimis:
               „6.   Valstybės narės, jei Sankcijų komitetas įtraukdamas į sąrašą taip nurodė, uždraudžia Sankcijų komiteto nurodytam laivui įplaukti į jų uostus, išskyrus avarinės situacijos ar laivo grįžimo į savo kilmės uostą atvejus arba nebent Sankcijų komitetas iš anksto nustato, kad toks įplaukimas reikalingas humanitariniais tikslais arba kitais tikslais, suderinamais su JT ST rezoliucijų 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017) arba 2371 (2017) tikslais.
               7.   VI priede išvardijami laivai, nurodyti šio straipsnio 6 dalyje, kuriuos Sankcijų komitetas įtraukė į sąrašą pagal JT ST rezoliucijos 2371 (2017) 6 punktą.“;

               8.

               22 straipsnio 1 dalis pakeičiama taip:
               „1.   Draudžiama registruoti laivus KLDR, įgyti leidimą laivui naudoti KLDR vėliavą, nuosavybės teise valdyti, nuomoti, eksploatuoti su KLDR vėliava plaukiojančius laivus ar teikti jiems laivų klasifikavimo, sertifikavimo ar susijusias paslaugas, arba juos apdrausti, įskaitant tokių laivų frachtavimą.“;

               9.

               įterpiamas šis straipsnis:
               „26a straipsnis
               1.   Valstybės narės negali jokiu metu po 2017 m. rugpjūčio 5 d. viršyti 2017 m. rugpjūčio 5 d. jų jurisdikcijose numatyto ir galiojančio bendro darbo leidimų KLDR piliečiams skaičiaus.
               2.   1 dalis netaikoma, kai Sankcijų komitetas, įvertinęs kiekvieną konkretų atvejų, iš anksto patvirtina, kad įdarbinti papildomų KLDR piliečių, viršijant 2017 m. rugpjūčio 5 d. darbo leidimų skaičių valstybės narės jurisdikcijoje, yra reikalinga humanitarinės pagalbos teikimo, branduolinio ginklo atsisakymo ar kitu tikslu, atitinkančiu JT ST rezoliucijų 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017) arba 2371(2017) tikslus.“;

               10.

               33 straipsnio 1 dalis pakeičiama taip:
               „1.   Taryba atlieka I, IV ir VI priedų pakeitimus remdamasi JT Saugumo Tarybos arba Sankcijų komiteto sprendimais.“;

               11.

               IV priedo antraštė pakeičiama taip:
               „18a straipsnio 5 dalyje nurodytas laivų sąrašas“;

               12.

               papildoma šiuo priedu:„
                  VI PRIEDAS
                  18a straipsnio 7 dalyje nurodytas laivų sąrašas
               “.
         2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2017 m. rugsėjo 14 d.

            Tarybos vardu

            Pirmininkas

         A. ANVELT

      (1)  OL L 141, 2016 5 28, p. 79.


title: 2010/282/: 2010 m. sausio 19 d. Tarybos sprendimas dėl perviršinio deficito Austrijoje

text:
21.5.2010

               LT

               Europos Sąjungos oficialusis leidinys

               L 125/32

         TARYBOS SPRENDIMAS
   2010 m. sausio 19 d.
   dėl perviršinio deficito Austrijoje
   (2010/282/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 126 straipsnio 6 dalį kartu su šio straipsnio 13 dalimi ir 136 straipsniu,
   atsižvelgdama į Komisijos pasiūlymą,
   atsižvelgdama į Austrijos pastabas,
   kadangi:

               (1)

               Pagal Sutarties dėl Europos Sąjungos veikimo 126 straipsnio 1 dalį valstybės narės turi vengti perviršinio valdžios sektoriaus deficito.

               (2)

               Stabilumo ir augimo pakto pagrindinis tikslas yra patikimi valstybės finansai – priemonė sudaryti geresnes sąlygas kainų stabilumui ir dideliam tvariam augimui, leidžiančiam kurti naujas darbo vietas.

               (3)

               Pagal Sutarties dėl Europos Sąjungos veikimo 126 straipsnyje numatytą perviršinio deficito procedūrą (PDP), kuri išaiškinta 1997 m. liepos 7 d. Tarybos reglamente (EB) Nr. 1467/97 dėl perviršinio deficito procedūros įgyvendinimo paspartinimo ir paaiškinimo (1), kuris yra Stabilumo ir augimo pakto sudėtinė dalis, numatyta priimti sprendimą dėl perviršinio deficito. Reglamente (EB) Nr. 1467/97 taip pat išdėstytos nuostatos Europos bendrijos steigimo sutarties 104 straipsniui, kuris tapo Sutarties dėl Europos Sąjungos veikimo 126 straipsniu, įgyvendinti. Prie Sutarties dėl Europos Sąjungos veikimo pridėtame Protokole dėl perviršinio deficito procedūros nustatomos papildomos nuostatos, susijusios su PDP įgyvendinimu. Tarybos reglamentu (EB) Nr. 479/2009 (2) nustatytos išsamios taisyklės ir apibrėžtys, susijusios su minėto protokolo nuostatų taikymu.

               (4)

               Stabilumo ir augimo pakto 2005 m. reforma siekiama sustiprinti jo efektyvumą ir ekonominius pagrindus bei užtikrinti valstybės finansų ilgalaikį tvarumą. Ja siekiama užtikrinti, kad visuose perviršinio deficito procedūros (PDP) etapuose būtų visų pirma atsižvelgta į ekonomikos ir biudžeto aplinkybes. Taip Stabilumo ir augimo pakte numatyta struktūra, kuria palaikoma Vyriausybės politika, skirta greitai grįžti prie patikimos biudžeto būklės, atsižvelgiant į ekonominę padėtį.

               (5)

               Europos bendrijos steigimo sutarties 104 straipsnio 5 dalyje, kuri tapo Sutarties dėl Europos Sąjungos veikimo 126 straipsnio 5 dalimi, buvo reikalaujama, kad Komisija pateiktų Tarybai nuomonę, jeigu Komisija mano, kad valstybėje narėje yra susidaręs arba galėtų susidaryti perviršinis deficitas. Atsižvelgusi į savo pranešimą pagal Europos bendrijos steigimo sutarties 104 straipsnio 3 dalį, kuri tapo Sutarties dėl Europos Sąjungos veikimo 126 straipsnio 3 dalimi, ir į Ekonomikos ir finansų komiteto nuomonę pagal Europos bendrijos steigimo sutarties 104 straipsnio 4 dalį, kuri tapo Sutarties dėl Europos Sąjungos veikimo 126 straipsnio 4 dalimi, Komisija padarė išvadą, kad Austrijoje susidarė perviršinis deficitas. Todėl 2009 m. lapkričio 11 d. Komisija tokią nuomonę dėl Austrijos pateikė Tarybai (3).

               (6)

               Sutarties dėl Europos Sąjungos veikimo 126 straipsnio 6 dalyje teigiama, kad Taryba, prieš priimdama sprendimą, ar yra susidaręs perviršinis deficitas, turėtų apsvarstyti ir nuodugniai įvertinti visas pastabas, kurias atitinkama valstybė narė pageidauja pateikti. Austrijos atveju, atlikus bendrą vertinimą daromos šiame sprendime išdėstytos išvados.

               (7)

               Remiantis 2009 m. spalio mėn. Austrijos valdžios institucijų pateiktais duomenimis, numatoma, kad 2009 m. valdžios sektoriaus deficitas Austrijoje turėtų siekti 3,9 % BVP, taigi, ir toliau gerokai viršyti 3 % BVP pamatinę vertę. Remiantis Komisijos tarnybų 2009 m. rudens prognoze, numatomas pamatinės vertės viršijimas laikomas išimtiniu, kaip apibrėžta Sutartyje ir Stabilumo ir augimo pakte. Visų pirma jis susidarė dėl didelio ekonomikos nuosmukio, kaip apibrėžta Sutartyje bei Stabilumo ir augimo pakte. Remiantis Komisijos tarnybų 2009 m. rudens prognoze numatyta, kad 2009 m. Austrijos realusis BVP smarkiai sumažės – 3,7 %. Ekonomikos nuosmukis atspindi dėl finansų krizės ir sulėtėjusio pasaulio ekonomikos augimo staiga sumažėjusias privačias investicijas ir užsienio prekybą į eksportą orientuotame gamybos sektoriuje, ypač pagrindinių prekybos partnerių mažesnio augimo perspektyvas (euro zonoje bei Vidurio ir Rytų Europoje). Be to, numatytas pamatinės vertės viršijimas negali būti laikomas laikinu. Remiantis Komisijos tarnybų 2009 m. rudens prognoze ir atsižvelgiant į šiais metais priimtas fiskalines priemones, 2010 m. deficitas padidės iki 5,5 % BVP, o 2011 m. – 5,3 % BVP, jei politika nesikeis. Sutartyje nustatytas deficito kriterijus nėra įvykdytas.

               (8)

               Remiantis 2009 m. spalio mėn. Austrijos valdžios institucijų pateiktais duomenimis, bendroji valdžios sektoriaus skola nuo 2008 m. viršijo 60 % BVP pamatinę vertę ir numatoma, kad 2009 m. ji sudarys 68,2 % BVP. Komisijos tarnybų 2009 m. rudens prognozėje numatoma, kad skolos santykis toliau didės ir 2010 m. pasieks 73,9 % BVP, o 2011 m. – 77 % BVP. Negalima laikyti, kad skolos santykis pakankamai mažėja ir tinkamu tempu artėja prie pamatinės vertės, kaip apibrėžta Sutartyje ir Stabilumo ir augimo pakte. Sutartyje nustatytas skolos kriterijus nėra įvykdytas.

               (9)

               Pagal Reglamento (EB) Nr. 1467/97 2 straipsnio 4 dalį, priimant Tarybos sprendimą dėl perviršinio deficito pagal Sutarties dėl Europos Sąjungos veikimo 126 straipsnio 6 dalį, į svarbius veiksnius galima atsižvelgti tik tuomet, jeigu visapusiškai laikomasi dvigubos sąlygos – kad deficitas išliktų artimas pamatinei vertei ir pamatinės vertės perviršis būtų laikinas. Austrijos atveju ši dviguba sąlyga nėra įvykdyta. Todėl priimant šį sprendimą į svarbius veiksnius neatsižvelgiama,

         PRIĖMĖ ŠĮ SPRENDIMĄ:
   1 straipsnis
   Atlikus bendrą vertinimą nustatyta, kad Austrijoje yra susidaręs perviršinis deficitas.
   2 straipsnis
   Šis sprendimas skirtas Austrijos Respublikai.

      Priimta Briuselyje 2010 m. sausio 19 d.

            Tarybos vardu

            Pirmininkė

         E. SALGADO

      (1)  OL L 209, 1997 8 2, p. 6.

      (2)  OL L 145, 2009 6 10, p. 1.

      (3)  Visus su PDP susijusius Austrijai skirtus dokumentus galima rasti interneto svetainėje http://ec.europa.eu/economy_finance/netstartsearch/pdfsearch/pdf.cfm?mode = _m2


title: 2006/281/EB,Euratomas: 2006 m. balandžio 6 d.  Valstybių narių vyriausybių atstovų sprendimas, dėl Europos Bendrijų Teisingumo Teismo teisėjų ir generalinių advokatų paskyrimo

text:
13.4.2006

               LT

               Europos Sąjungos oficialusis leidinys

               L 104/39

      VALSTYBIŲ NARIŲ VYRIAUSYBIŲ ATSTOVŲ SPRENDIMAS

   2006 m. balandžio 6 d.
   dėl Europos Bendrijų Teisingumo Teismo teisėjų ir generalinių advokatų paskyrimo
   (2006/281/EB, Euratomas)
   EUROPOS BENDRIJŲ VALSTYBIŲ NARIŲ VYRIAUSYBIŲ ATSTOVAI,
   atsižvelgdami į Europos bendrijos steigimo sutartį, ypač į jos 223 straipsnį,
   atsižvelgdami į Europos atominės energijos bendrijos steigimo sutartį, ypač į jos 139 straipsnį,
   kadangi:

               (1)

               Europos Bendrijų Teisingumo Teismo teisėjų Peter JANN, Christiaan TIMMERMANS, Konrad SCHIEMANN, Jiří MALENOVSKÝ, Jean-Pierre PUISSOCHET, Ninon COLNERIC, Stig VON BAHR, Antonio TIZZANO, José Narciso DA CUNHA RODRIGUES, Prano KŪRIO, George ARESTIS, Anthony BORG BARTHET, Egils LEVITS ir generalinių advokatų Christine STIX-HACKL, Philippe LÉGER, Leendert GEELHOED ir Paolo MENGOZZI kadencija baigiasi 2006 m. spalio 6 d.

               (2)

               Reikia iš dalies atnaujinti Europos Bendrijų Teisingumo Teismo narių sudėtį laikotarpiui nuo 2006 m. spalio 7 d. iki 2012 m. spalio 6 d. Tačiau, nepateikus pasiūlymo, vienas teisėjas galės būti paskirtas tik vėliau,

         NUSPRENDĖ:
   1 straipsnis
   1.   Europos Bendrijų Teisingumo Teismo teisėjais laikotarpiu nuo 2006 m. spalio 7 d. iki 2012 m. spalio 6 d. skiriami:

               George ARESTIS

               Jean-Claude BONICHOT

               Anthony BORG BARTHET

               José Narciso DA CUNHA RODRIGUES

               Peter JANN

               Pranas KŪRIS

               Egils LEVITS

               Pernilla LINDH

               Jiří MALENOVSKÝ

               Christiaan TIMMERMANS

               Antonio TIZZANO

               Konrad SCHIEMANN.

         2.   Europos Bendrijų Teisingumo Teismo generaliniais advokatais laikotarpiu nuo 2006 m. spalio 7 d. iki 2012 m. spalio 6 d. skiriami:

               Yves BOT

               Ján MAZÁK

               Paolo MENGOZZI

               Verica TRSTENJAK.

         2 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2006 m. balandžio 6 d.

            Pirmininkas

         G. WOSCHNAGG


title: 2015 m. liepos 13 d. Tarybos sprendimas (ES) 2015/1289, kuriuo Ispanijai skiriama bauda už manipuliavimą deficito duomenimis Valensijos autonominėje srityje

text:
28.7.2015

               LT

               Europos Sąjungos oficialusis leidinys

               L 198/19

         TARYBOS SPRENDIMAS (ES) 2015/1289
   2015 m. liepos 13 d.
   kuriuo Ispanijai skiriama bauda už manipuliavimą deficito duomenimis Valensijos autonominėje srityje
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2011 m. lapkričio 16 d. Europos Parlamento ir Tarybos reglamentą (ES) Nr. 1173/2011 dėl veiksmingo biudžeto priežiūros vykdymo užtikrinimo euro zonoje (1), ypač į jo 8 straipsnio 1 dalį,
   atsižvelgdama į 2012 m. birželio 29 d. Komisijos deleguotąjį sprendimą 2012/678/ES dėl tyrimų ir baudų, susijusių su manipuliavimu statistiniais duomenimis, kaip nurodyta Europos Parlamento ir Tarybos reglamente (ES) Nr. 1173/2011 (2),
   atsižvelgdama į 2015 m. gegužės 7 d. priimtą Komisijos tyrimo dėl manipuliavimo statistiniais duomenimis Ispanijoje ataskaitą, kaip numatyta Reglamente (ES) Nr. 1173/2011,
   atsižvelgdama į Europos Komisijos rekomendaciją,
   kadangi:

               (1)

               pagal Sutarties dėl Europos Sąjungos veikimo (SESV) 126 straipsnio 1 dalį valstybės narės turi vengti perviršinio valdžios sektoriaus deficito. Valdžios sektoriaus deficito ir skolos duomenys, susiję su SESV 121 ir 126 straipsnių arba su Sutarčių prieduose pateikto Protokolo Nr. 12 dėl perviršinio deficito procedūros taikymu, labai svarbūs koordinuojant ekonominę politiką Sąjungoje;

               (2)

               siekiant veiksmingesnio biudžeto priežiūros vykdymo užtikrinimo ir siekiant atgrasyti, kad tyčia ar dėl didelio aplaidumo nebūtų klaidingai pateikiami valdžios sektoriaus deficito ir skolos duomenys, Taryba, remdamasi Komisijos rekomendacija, gali nuspręsti skirti baudą atitinkamai valstybei narei;

               (3)

               2014 m. liepos 11 d. Komisija pradėjo tyrimą dėl manipuliavimo statistiniais duomenimis Ispanijoje, kaip numatyta Reglamente (ES) Nr. 1173/2011. Preliminarios tyrimo išvados 2015 m. vasario 19 d. išsiųstos Ispanijai, kad ji pateiktų savo pastabas, kaip reikalaujama Deleguotajame sprendime 2012/678/ES. Ispanija rašytines pastabas dėl preliminarių išvadų pateikė laiku;

               (4)

               atsižvelgusi į Ispanijos pateiktas pastabas, 2015 m. gegužės 7 d. Komisija patvirtino tyrimo dėl manipuliavimo statistiniais duomenimis Ispanijoje ataskaitą, kaip numatyta Reglamente (ES) Nr. 1173/2011;

               (5)

               ataskaitoje Komisija padarė išvadą, kad Ispanijos valdžios sektoriaus subjektas – Valensijos autonominės srities regioninė audito tarnyba – dėl didelio aplaidumo neįtraukė į apskaitą sveikatos priežiūros išlaidų ir nesilaikė kaupiamojo principo tvarkydamas nacionalines sąskaitas, dėl to 2012 m. kovo mėn. Ispanija Komisijai (Eurostatui) pateikė neteisingus valdžios sektoriaus deficito duomenis. Remiantis Komisijos nustatytais faktais, tinkama daryti išvadą, kad klaidingas duomenų pateikimas dėl didelio aplaidumo įvykdytas 2012 m., kai Ispanija Eurostatui pateikė neteisingus duomenis. Dėl šių aplinkybių bauda skiriama pagrįstai;

               (6)

               baudos suma neturėtų viršyti 0,2 % Ispanijos bendrojo vidaus produkto 2014 m.;

               (7)

               orientacinė baudos suma turėtų būti lygi 5 % klaidingų duomenų, susijusių su Ispanijos valdžios sektoriaus deficitu, platesnio poveikio atitinkamais metais, dėl kurių teikiamas pranešimas pagal perviršinio deficito procedūrą (toliau – PDP). Kaip 2012 m. balandžio mėn. pranešime pagal PDP nurodė Ispanija, peržiūrėjus išlaidas nustatyta, kad išlaidų suma siekė 1,893 mlrd. EUR. Todėl turėtų būti nustatyta 94,65 mln. EUR orientacinė suma;

               (8)

               remiantis Deleguotojo sprendimo 2012/678/ES 14 straipsnio 3 dalies a punkte nustatytais kriterijais, Komisija ataskaitoje padarė išvadą, kad klaidingo duomenų pateikimo poveikis sustiprintam Sąjungos ekonominiam valdymui buvo nedidelis dėl bendrai mažo jo poveikio Ispanijos deficitui. Be to, ataskaitoje pateikta išvada, kad teisingi duomenys buvo pateikti netrukus po to, kai 2012 m. buvo paskelbti neteisingi Ispanijos deficito duomenys, todėl Ispanijos deficito duomenis buvo galima peržiūrėti dar 2012 m. Dėl šių aplinkybių bauda sumažinta pagrįstai;

               (9)

               remiantis Deleguotojo sprendimo 2012/678/ES 14 straipsnio 3 dalies b punkte nustatytais kriterijais, Komisija ataskaitoje padarė išvadą, kad duomenys klaidingai pateikti dėl didelio aplaidumo. Šiuo atžvilgiu baudos sumai moduliacija neturėtų būti taikoma;

               (10)

               remiantis Deleguotojo sprendimo 2012/678/ES 14 straipsnio 3 dalies c punkte nustatytais kriterijais, Komisija ataskaitoje padarė išvadą, kad klaidingas duomenų pateikimas buvo vieno, atskirai veikiančio Ispanijos valdžios sektoriaus subjekto veiklos rezultatas. Dėl šių aplinkybių bauda sumažinta pagrįstai;

               (11)

               remiantis Deleguotojo sprendimo 2012/678/ES 14 straipsnio 3 dalies d punkte nustatytais kriterijais, Komisija ataskaitoje padarė išvadą, kad atitinkami valstybės narės veiksmai, dėl kurių gali būti skirta bauda, yra veiksmai, vykdyti laikotarpiu nuo 2011 m. gruodžio 13 d., kai įsigaliojo Reglamentas (ES) Nr. 1173/2011, iki tyrimo pradžios 2014 m. liepos 11 d. Ataskaitoje taip pat padaryta išvada, kad klaidingai pateikti deficito duomenys buvo ištaisyti peržiūrint 2012 m. spalio mėn. pranešimą pagal PDP. Dėl klaidingo duomenų teikimo trukmės baudos sumai moduliacija neturėtų būti taikoma;

               (12)

               atsižvelgiant į Deleguotojo sprendimo 2012/678/ES 14 straipsnio 3 dalies e punkte nustatytus kriterijus, Komisija ataskaitoje padarė išvadą, kad atliekant tyrimą Ispanijos statistikos institucijos ir visi susiję subjektai aktyviai bendradarbiavo. Dėl šių aplinkybių bauda sumažinta pagrįstai;

               (13)

               atsižvelgiant į šias aplinkybes, Ispanijai skirtina bauda turėtų būti 18,93 mln. EUR,

         PRIĖMĖ ŠĮ SPRENDIMĄ:
   1 straipsnis
   Ispanijai, dėl didelio aplaidumo klaidingai teikusiai valdžios sektoriaus deficito duomenis, skiriama 18,93 mln. EUR bauda, kaip nustatyta Europos Komisijos tyrimo dėl manipuliavimo statistiniais duomenimis Ispanijoje ataskaitoje, kaip numatyta Reglamente (ES) Nr. 1173/2011.
   2 straipsnis
   Šis sprendimas skirtas Ispanijos Karalystei.

      Priimta Briuselyje 2015 m. liepos 13 d.

            Tarybos vardu

            Pirmininkas

         F. ETGEN

      (1)  OL L 306, 2011 11 23, p. 1.

      (2)  OL L 306, 2012 11 6, p. 21.


title: 2017 m. kovo 29 d. Valstybių narių vyriausybių atstovų sprendimas (ES, Euratomas) 2017/620 dėl Bendrojo Teismo teisėjo skyrimo

text:
1.4.2017

               LT

               Europos Sąjungos oficialusis leidinys

               L 89/9

         VALSTYBIŲ NARIŲ VYRIAUSYBIŲ ATSTOVŲ SPRENDIMAS (ES, Euratomas) 2017/620
   2017 m. kovo 29 d.
   dėl Bendrojo Teismo teisėjo skyrimo
   EUROPOS SĄJUNGOS VALSTYBIŲ NARIŲ VYRIAUSYBIŲ ATSTOVAI,
   atsižvelgdami į Europos Sąjungos sutartį, ypač į jos 19 straipsnį,
   atsižvelgdami į Sutartį dėl Europos Sąjungos veikimo, ypač į jos 254 ir 255 straipsnius,
   atsižvelgdami į Europos atominės energijos bendrijos steigimo sutartį, ypač į jos 106a straipsnio 1 dalį,
   kadangi:

               (1)

               Protokolo Nr. 3 dėl Europos Sąjungos Teisingumo Teismo statuto su pakeitimais, padarytais Europos Parlamento ir Tarybos reglamentu (ES, Euratomas) 2015/2422 (1), 48 straipsnyje nustatyta, kad nuo 2016 m. rugsėjo 1 d. Bendrąjį Teismą sudaro keturiasdešimt septyni teisėjai. To reglamento 2 straipsnio b punkte nustatoma septynių papildomų teisėjų kadencijos trukmė tokiu būdu, kad jų kadencijos pabaiga sutaptų su dalies Bendrojo Teismo teisėjų pakeitimu, kuris įvyks 2019 m. rugsėjo 1 d. ir 2022 m. rugsėjo 1 d.;

               (2)

               šiomis aplinkybėmis Bendrojo Teismo papildomo teisėjo pareigoms užimti buvo pasiūlyta Colm MAC EOCHAIDH kandidatūra;

               (3)

               Sutarties dėl Europos Sąjungos veikimo 255 straipsniu įsteigtas komitetas pateikė nuomonę dėl Colm MAC EOCHAIDH tinkamumo eiti Bendrojo Teismo teisėjo pareigas;

               (4)

               reikėtų laikotarpiui nuo šio sprendimo įsigaliojimo dienos iki 2019 m. rugpjūčio 31 d. teisėju paskirti Colm MAC EOCHAIDH,

         PRIĖMĖ ŠĮ SPRENDIMĄ:
   1 straipsnis
   Colm MAC EOCHAIDH skiriamas Bendrojo Teismo teisėju laikotarpiui nuo šio sprendimo įsigaliojimo dienos iki 2019 m. rugpjūčio 31 d.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta 2017 m. kovo 29 d.

            Pirmininkė

         M. BONNICI

      (1)  2015 m. gruodžio 16 d. Europos Parlamento ir Tarybos reglamentas (ES, Euratomas) 2015/2422, kuriuo iš dalies keičiamas Protokolas Nr. 3 dėl Europos Sąjungos Teisingumo Teismo statuto (OL L 341, 2015 12 24, p. 14).


title: 2016 m. birželio 9 d. Tarybos sprendimas (ES) 2016/946, kuriuo pagal Sprendimo (ES) 2015/1523 ir Sprendimo (ES) 2015/1601, kuriais Italijos ir Graikijos labui nustatomos laikinosios priemonės tarptautinės apsaugos srityje, 9 straipsnius Švedijos labui nustatomos laikinosios priemonės tarptautinės apsaugos srityje

text:
15.6.2016

               LT

               Europos Sąjungos oficialusis leidinys

               L 157/23

         TARYBOS SPRENDIMAS (ES) 2016/946
   2016 m. birželio 9 d.
   kuriuo pagal Sprendimo (ES) 2015/1523 ir Sprendimo (ES) 2015/1601, kuriais Italijos ir Graikijos labui nustatomos laikinosios priemonės tarptautinės apsaugos srityje, 9 straipsnius Švedijos labui nustatomos laikinosios priemonės tarptautinės apsaugos srityje
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 78 straipsnio 3 dalį,
   atsižvelgdama į Europos Komisijos pasiūlymą,
   atsižvelgdama į Europos Parlamento nuomonę (1),
   kadangi:

               (1)

               pagal Sutarties dėl Europos Sąjungos veikimo (toliau – SESV) 78 straipsnio 3 dalį vienoje arba keliose valstybėse narėse dėl staigaus trečiųjų šalių piliečių antplūdžio susidarius nepaprastajai padėčiai, Taryba, remdamasi Komisijos pasiūlymu ir pasikonsultavusi su Europos Parlamentu, gali patvirtinti laikinąsias priemones atitinkamos valstybės narės ar valstybių narių labui;

               (2)

               pagal SESV 80 straipsnį Sąjungos politikai sienų kontrolės, prieglobsčio ir imigracijos srityse ir jos įgyvendinimui turi būti taikomas solidarumo ir teisingo atsakomybės pasidalijimo tarp valstybių narių principas, o šioje srityje priimtuose Sąjungos aktuose turi būti numatytos atitinkamos šio principo įgyvendinimo priemonės;

               (3)

               remdamasi SESV 78 straipsnio 3 dalimi Taryba priėmė du sprendimus, kuriais Italijos ir Graikijos labui nustatomos laikinosios priemonės tarptautinės apsaugos srityje. Pagal Tarybos sprendimą (ES) 2015/1523 (2) iš Italijos ir iš Graikijos į kitas valstybes nares turi būti perkelta 40 000 tarptautinės apsaugos prašytojų. Pagal Tarybos sprendimą (ES) 2015/1601 (3) iš Italijos ir iš Graikijos į kitas valstybes nares turi būti perkelta 120 000 tarptautinės apsaugos prašytojų;

               (4)

               pagal Sprendimo (ES) 2015/1523 9 straipsnį ir Sprendimo (ES) 2015/1601 9 straipsnį, jei valstybėje narėje dėl staigaus trečiųjų šalių piliečių antplūdžio susidarytų nepaprastoji padėtis, Taryba, remdamasi Komisijos pasiūlymu ir pasikonsultavusi su Europos Parlamentu, gali patvirtinti laikinąsias priemones atitinkamos valstybės narės labui pagal SESV 78 straipsnio 3 dalį. Tokios priemonės prireikus gali apimti tos valstybės narės dalyvavimo vykdant perkėlimą Europos Sąjungoje, kaip numatyta tuose sprendimuose, sustabdymą, taip pat galimas kompensavimo priemones Italijai ir Graikijai;

               (5)

               Švedijoje susidarė nepaprastoji padėtis, pasireiškianti staigiu trečiųjų šalių piliečių antplūdžiu dėl staigaus migracijos srautų pokyčio. 2015 m. gruodžio 8 d. Švedija oficialiai paprašė sustabdyti jos įsipareigojimų vykdymą pagal Sprendimus (ES) 2015/1523 ir (ES) 2015/1601;

               (6)

               dėl labai išaugusio neteisėto sienos kirtimo į Sąjungą atvejų skaičiaus ir antrinio judėjimo Sąjungoje labai išaugo tarptautinės apsaugos prašymų skaičius Švedijoje iš asmenų, į Sąjungą daugiausia patekusių per Italiją ir Graikiją;

               (7)

               Eurostato duomenys patvirtina, kad Švedijoje labai padidėjo tarptautinės apsaugos prašytojų skaičius. Tarptautinės apsaugos prašytojų skaičius išaugo daugiau nei 60 %: nuo 68 245 2014 m. sausio 1 d. – spalio 31 d. iki 112 040 2015 m. sausio 1 d. – spalio 31 d.;

               (8)

               pastaruoju metu dar labiau išaugo kas mėnesį užregistruojamas tarptautinės apsaugos prašytojų skaičius: jis padvigubėjo nuo rugpjūčio mėn. (11 735) iki rugsėjo mėn. (24 261) ir 2015 m. spalio mėn. pasiekė 39 055 (tai prilygsta 61 % padidėjimui);

               (9)

               2015 m. Švedijoje užregistruotas didžiausias vienam gyventojui tenkantis tarptautinės apsaugos prašytojų skaičius Sąjungoje – 11 503 pareiškėjų milijonui gyventojų;

               (10)

               Švedijoje taip pat susidarė sudėtinga padėtis dėl pastaruoju metu labai išaugusio nelydimų nepilnamečių skaičiaus (vienas iš keturių pareiškėjų teigia esantis nelydimas nepilnametis);

               (11)

               dabartinė padėtis labai apsunkino Švedijos prieglobsčio ir migracijos sistemą ir turėjo sunkių praktinių pasekmių, susijusių su priėmimo sąlygomis ir prieglobsčio ir migracijos sistemos galimybėmis išnagrinėti prašymus. Siekiant padėti sumažinti didelį Švedijai tenkantį spaudimą, Švedijos, kaip valstybės narės, į kurią perkeliama, įsipareigojimų vykdymas pagal Sprendimus (ES) 2015/1523 ir (ES) 2015/1601 turėtų būti sustabdytas vieniems metams;

               (12)

               be šio Švedijos įsipareigojimų sustabdymo, kai tinkama, turėtų būti teikiama operatyvinė Europos prieglobsčio paramos biuro (EASO) ir kitų susijusių agentūrų parama;

               (13)

               Švedija turėtų pateikti Tarybai ir Komisijai veiksmų planą, kuriame būtų nurodytos konkrečios priemonės, kurių ji imsis, kad užtikrintų savo prieglobsčio ir migracijos sistemų veiksmingumą ir atnaujintų įsipareigojimus pagal sprendimus (ES) 2015/1523 ir (ES) 2015/1601pasibaigus įsipareigojimų vykdymo sustabdymui;

               (14)

               kadangi šio sprendimo tikslų valstybės narės negali deramai pasiekti, o dėl veiksmo masto ir poveikio tų tikslų būtų geriau siekti Sąjungos lygmeniu, laikydamasi Europos Sąjungos sutarties (ES sutarties) 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šiuo sprendimu neviršijama to, kas būtina nurodytiems tikslams pasiekti;

               (15)

               šiuo sprendimu gerbiamos pagrindinės teisės ir laikomasi principų, kurie pripažinti Europos Sąjungos pagrindinių teisių chartijoje;

               (16)

               pagal prie ES sutarties ir SESV pridėto Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės 1 ir 2 straipsnius ir nedarant poveikio to protokolo 4 straipsniui tos valstybės narės nedalyvauja priimant šį sprendimą ir jis nėra joms privalomas ar taikomas;

               (17)

               pagal prie ES sutarties ir SESV pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas;

               (18)

               atsižvelgiant į būtinybę kuo skubiau spręsti šį klausimą, šis sprendimas turėtų įsigalioti kitą dieną po jo paskelbimo Europos Sąjungos oficialiajame leidinyje,

         PRIĖMĖ ŠĮ SPRENDIMĄ:
   1 straipsnis
   Dalykas
   Šiuo sprendimu Švedijos labui nustatomos laikinosios tarptautinės apsaugos srities priemonės, siekiant jai suteikti paramą, kad ji galėtų geriau susidoroti su nepaprastąja padėtimi, susidariusia dėl staigaus trečiųjų šalių piliečių antplūdžio.
   2 straipsnis
   Įsipareigojimų vykdymo sustabdymas pagal Sprendimus (ES) 2015/1523 ir (ES) 2015/1601
   Švedijos, kaip valstybės narės, į kurią perkeliama, įsipareigojimų pagal Sprendimą (ES) 2015/1523 ir Sprendimą (ES) 2015/1601 vykdymas sustabdomas iki 2017 m. birželio 16 d.
   3 straipsnis
   Operatyvinė parama Švedijai
   Siekiant, kad Švedija galėtų geriau susidoroti su ypatingu spaudimu jos prieglobsčio ir migracijos sistemai, Švedijai teikiama operatyvinėi parama, kai tinkama, taikant atitinkamas EASO ir kitų susijusių agentūrų koordinuojamas priemones.
   4 straipsnis
   Papildomos priemonės, kurių turi imtis Švedija
   Ne vėliau kaip 2016 m. liepos 16 d. Švedija pateikia Tarybai ir Komisijai veiksmų planą, kuriame nurodomos priemonės, kurių ji imsis, kad užtikrintų savo prieglobsčio ir migracijos sistemų veiksmingumą ir atnaujintų įsipareigojimus pagal Sprendimus (ES) 2015/1523 ir (ES) 2015/1601 pasibaigus 2 straipsnyje nurodytam įsipareigojimų vykdymo sustabdymui.
   5 straipsnis
   Įsigaliojimas
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Liuksemburge 2016 m. birželio 9 d.

            Tarybos vardu

            Pirmininkas

         G.A. VAN DER STEUR

      (1)  2016 m. gegužės 26 d. nuomonė (dar nepaskelbta Oficialiajame leidinyje).

      (2)  2015 m. rugsėjo 14 d. Tarybos sprendimas (ES) 2015/1523, kuriuo Italijos ir Graikijos labui nustatomos laikinosios priemonės tarptautinės apsaugos srityje (OL L 239, 2015 9 15, p. 146).

      (3)  2015 m. rugsėjo 22 d. Tarybos sprendimas (ES) 2015/1601, kuriuo Italijos ir Graikijos labui nustatomos laikinosios priemonės tarptautinės apsaugos srityje (OL L 248, 2015 9 24, p. 80).


title: 2014/494/ES: 2014 m. birželio 16 d. Tarybos sprendimas dėl Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimo pasirašymo Europos Sąjungos vardu ir laikino taikymo

text:
30.8.2014

               LT

               Europos Sąjungos oficialusis leidinys

               L 261/1

         TARYBOS SPRENDIMAS
   2014 m. birželio 16 d.
   dėl Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimo pasirašymo Europos Sąjungos vardu ir laikino taikymo
   (2014/494/ES)
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 37 straipsnį ir 31 straipsnio 1 dalį, kartu su Sutarties dėl Europos Sąjungos veikimo 218 straipsnio 5 dalimi ir 218 straipsnio 8 dalies antra pastraipa,
   atsižvelgdama į Sutartį dėl Europos Sąjungos veikimo, ypač į jos 217 straipsnį, kartu su 218 straipsnio 5 dalimi ir 218 straipsnio 8 dalies antra pastraipa, taip pat į jos 218 straipsnio 7 dalį,
   atsižvelgdama į Europos Komisijos pasiūlymą,
   kadangi:

               (1)

               2010 m. gegužės 10 d. Taryba įgaliojo Komisiją pradėti derybas su Gruzija dėl naujo Sąjungos ir Gruzijos susitarimo, kuris pakeistų Partnerystės ir bendradarbiavimo susitarimą (1), sudarymo;

               (2)

               atsižvelgiant į glaudžius Šalių istorinius santykius ir palaipsniui stiprėjančius ryšius, taip pat į Šalių pageidavimą plačiu mastu ir naujoviškai stiprinti ir plėtoti santykius, derybos dėl Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimo (toliau – Susitarimas) buvo sėkmingai baigtos Susitarimo parafavimu 2013 m. lapkričio 29 d.;

               (3)

               Susitarimas turėtų būti pasirašytas Sąjungos vardu ir taikomas iš dalies ir laikinai prieš jam įsigaliojant, remiantis Susitarimo 431 straipsniu, kol bus užbaigtos jo sudarymui būtinos procedūros;

               (4)

               laikinai taikant tam tikras Susitarimo dalis nedaroma poveikio kompetencijos sričių paskirstymui tarp Sąjungos ir jos valstybių narių pagal Sutartis;

               (5)

               remiantis Sutarties dėl Europos Sąjungos veikimo 218 straipsnio 7 dalimi, tikslinga, kad Taryba įgaliotų Komisiją tvirtinti Susitarimo pakeitimus, kuriuos turi priimti Prekybos sudėties Asociacijos komitetas, kaip išdėstyta Susitarimo 408 straipsnio 4 dalyje, kaip siūlo Geografinių nuorodų pakomitetis pagal Susitarimo 179 straipsnį;

               (6)

               tikslinga nustatyti atitinkamas pagal Susitarimą saugomų geografinių nuorodų apsaugos procedūras;

               (7)

               Susitarimu neturėtų būti perduodamos teisės ar nustatomos prievolės, kuriomis būtų galima tiesiogiai remtis Sąjungos ar valstybių narių teismuose,

         PRIĖMĖ ŠĮ SPRENDIMĄ:
   1 straipsnis
   1.   Įgaliojama Sąjungos vardu pasirašyti Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimą, su sąlyga, kad minėtas Susitarimas bus sudarytas.
   2.   Susitarimo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.
   3 straipsnis
   1.   Kol Susitarimas įsigalios, remiantis Susitarimo 431 straipsniu ir atsižvelgiant į jame nurodytus pranešimus, laikinai tarp Sąjungos ir Gruzijos taikomos toliau nurodytos Susitarimo dalys, bet tik tiek, kiek jos apima Sąjungos kompetencijai priklausančius klausimus, įskaitant klausimus, priklausančius Sąjungos kompetencijai nustatyti ir įgyvendinti bendrą užsienio ir saugumo politiką:

               a)

               I antraštinė dalis;

               b)

               II antraštinė dalis: 3 ir 4 straipsniai ir 7–9 straipsniai;

               c)

               III antraštinė dalis: 13 ir 16 straipsniai;

               d)

               IV antraštinė dalis (išskyrus 151 straipsnį tiek, kiek jis susijęs su intelektinės nuosavybės teisių srities baudžiamųjų nuostatų vykdymu, ir išskyrus 223 bei 224 straipsnius tiek, kiek jie taikomi administracinėms byloms ir peržiūrėjimui bei apeliaciniams skundams valstybių narių lygiu);

               e)

               V antraštinė dalis: 285 ir 291 straipsniai;

               f)

               VI antraštinė dalis: 1 skyrius (išskyrus 293 straipsnio a punktą, 293 straipsnio e punktą, 294 straipsnio 2 dalies a ir b punktus), 2 skyrius (išskyrus 298 straipsnio k punktą), 3 skyrius (išskyrus 302 straipsnio 1 dalį), 7 ir 10 skyriai (išskyrus 333 straipsnio i punktą), 11 skyrius (išskyrus 338 straipsnio b punktą ir 339 straipsnį), 13, 20 ir 23 skyriai, taip pat 312, 319, 327, 354 ir 357 straipsniai;

               g)

               VII antraštinė dalis;

               h)

               VIII antraštinė dalis (išskyrus 423 straipsnio 1 dalį tiek, kiek tos antraštinės dalies nuostatos yra būtinos Susitarimo laikinam taikymui užtikrinti, kaip apibūdinta šioje dalyje);

               i)

               II–XXXI priedai ir XXXIV priedas, taip pat I–IV protokolai.

         2.   Datą, nuo kurios Susitarimas bus laikinai taikomas, Tarybos Generalinis sekretoriatas paskelbia Europos Sąjungos oficialiajame leidinyje.
   4 straipsnis
   Taikant Susitarimo 179 straipsnį, Geografinių nuorodų pakomitečio sprendimais daromus Susitarimo pakeitimus Sąjungos vardu tvirtina Komisija. Jei suinteresuotosios šalys negali susitarti esant prieštaravimams, susijusiems su geografine nuoroda, Komisija priima poziciją, laikydamasi Europos Parlamento ir Tarybos reglamento (ES) Nr. 1151/2012 (2) 57 straipsnio 2 dalyje nustatytos tvarkos.
   5 straipsnis
   1.   Pagal Susitarimo IV antraštinės dalies 9 skyriaus 3 poskirsnį „Geografinės nuorodos“ saugomą pavadinimą gali naudoti bet kuris veiklos vykdytojas, prekiaujantis atitinkamą specifikaciją atitinkančiais žemės ūkio produktais, maisto produktais, vynais, aromatizuotais vynais ar spiritiniais gėrimais.
   2.   Vadovaudamosi Susitarimo 175 straipsniu, valstybės narės ir Sąjungos institucijos užtikrina Susitarimo 170–174 straipsniuose numatytą apsaugą, taip pat suinteresuotajai šaliai paprašius.
   6 straipsnis
   Susitarimu neperduodamos teisės ar nenustatomos prievolės, kuriomis būtų galima tiesiogiai remtis Sąjungos ar valstybių narių teismuose.
   7 straipsnis
   Šis sprendimas įsigalioja kitą dieną po jo priėmimo dienos.

      Priimta Liuksemburge 2014 m. birželio 16 d.

            Tarybos vardu

            Pirmininkas

         G. KARASMANIS

      (1)  Partnerystės ir bendradarbiavimo susitarimas tarp Europos Bendrijų bei jų valstybių narių ir Gruzijos (OL L 205, 1999 8 4, p. 1).

      (2)  2012 m. lapkričio 21 d. Europos Parlamento ir Tarybos reglamentas (ES) Nr. 1151/2012 dėl žemės ūkio ir maisto produktų kokybės sistemų (OL L 343, 2012 12 14, p. 3).


title: 2009 m. gruodžio 17 d. Komisijos sprendimas, patvirtinti 2010 m. iš Sąjungos per Burgaso uostą eksportuojamų gyvų galvijų vežimo sąlygų kontrolės ir stebėsenos Bulgarijos nacionalinę programą ir Sąjungos finansinę pagalbą (pranešta dokumentu Nr. C(2009) 10004)

text:
18.12.2009

               LT

               Europos Sąjungos oficialusis leidinys

               L 336/52

      KOMISIJOS SPRENDIMAS

   2009 m. gruodžio 17 d.
   patvirtinti 2010 m. iš Sąjungos per Burgaso uostą eksportuojamų gyvų galvijų vežimo sąlygų kontrolės ir stebėsenos Bulgarijos nacionalinę programą ir Sąjungos finansinę pagalbą
   (pranešta dokumentu Nr. C(2009) 10004)
   (Tekstas autentiškas tik bulgarų kalba)
   (2009/979/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. gegužės 25 d. Tarybos sprendimą 2009/470/EB dėl išlaidų veterinarijos srityje (1), ypač į jo 37 straipsnį,
   atsižvelgdama į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2) (toliau – Finansinis reglamentas), ypač į jo 75 straipsnį,
   atsižvelgdama į 2002 m. gruodžio 23 d. Komisijos reglamentą (EB, Euratomas) Nr. 2342/2002, nustatantį išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles (3) (toliau – įgyvendinimo taisyklės), ypač į jo 90 straipsnį,
   kadangi:

               (1)

               Sprendime 2009/470/EB nustatytos procedūros, reglamentuojančios Bendrijos finansavimą veterinarijos srityje.

               (2)

               Sprendimo 2009/470/EB 37 straipsnio 1 dalyje numatyta, kad jeigu valstybė narė, įgyvendinanti kontrolės strategiją, kurią lemia vidaus rinkos gyvais gyvūnais veikimas, susiduria su personalo arba infrastruktūros kūrimo sunkumais dėl struktūrinių arba geografinių priežasčių, ji pereinamuoju laikotarpiu gali gauti iš Bendrijos finansinę paramą. Be to, Sprendimo 2009/470/EB 37 straipsnio 2 dalyje numatyta, kad atitinkama valstybė narė pateikia Komisijai nacionalinę kontrolės sistemos tobulinimo programą ir reikiamus finansinius dokumentus.

               (3)

               Kad vidaus rinka gerai veiktų, būtina suderinta gyvų gyvūnų, įskaitant į trečiąsias šalis eksportuojamų gyvūnų, kontrolės sistema. Reikėtų palengvinti tokios strategijos įgyvendinimą numatant Sąjungos finansinę pagalbą šios strategijos įgyvendinimui.

               (4)

               2003 m. balandžio 9 d. Komisijos reglamente (EB) Nr. 639/2003, nustatančiame išsamias taisykles, laikantis Tarybos reglamento (EB) Nr. 1254/1999 dėl reikalavimų skiriant eksporto grąžinamąsias išmokas, susijusias su gyvų galvijų gerove juos transportuojant (4), numatyta, kad galvijai iš Sąjungos muitų teritorijos gali būti išvežami per išvežimo punktą, kuriame valstybinis veterinarijos gydytojas patikrina, ar buvo laikomasi 2004 m. gruodžio 22 d. Tarybos reglamente (EB) Nr. 1/2005 dėl gyvūnų apsaugos juos vežant ir atliekant susijusias operacijas ir iš dalies keičiančiame direktyvas 64/432/EEB ir 93/119/EB ir Reglamentą (EB) Nr. 1255/97 (5) nustatytų reikalavimų vežant galvijus, už kuriuos priimama eksporto deklaracija, nuo išsiuntimo vietos iki išvežimo vietos, ir ar likusios kelionės atkarpos vežimo sąlygos atitinka Reglamento (EB) Nr. 1/2005 nuostatas.

               (5)

               Reglamente (EB) Nr. 1/2005 dėl gyvūnų apsaugos juos vežant nustatyta, kad, kai gyvūnai perduodami vežti išvežimo punktuose, valstybių narių valstybiniai veterinarijos gydytojai tikrina, ar vežami gyvūnai atitinka to reglamento reikalavimus. Kompetentingai institucijai nusprendus, kad gyvūnai negali tęsti kelionės, būtina juos iškrauti, pagirdyti, pašerti ir leisti jiems pailsėti kontrolės poste.

               (6)

               1997 m. birželio 25 d. Tarybos reglamente (EB) Nr. 1255/97 dėl Bendrijoje sustojimo punktams taikomų kriterijų ir iš dalies keičiančiame Direktyvos 91/628/EEB priede nurodytą maršruto planą (6) nustatyti Bendrijoje taikytini kriterijai, kuriuos kontrolės postai turi atitikti, kad juose būtų užtikrintos pervežamiems gyvūnams tinkamos gerovės sąlygos ir kilus rūpesčiams dėl gyvūnų sveikatos sudarytos sąlygos jais rūpintis.

               (7)

               Atliekant veterinarinius patikrinimus, kurie Bendrijoje yra būtini pagal Reglamento (EB) Nr. 1/2005 21 straipsnį ir Reglamento (EB) Nr. 639/2003 2 straipsnį Burgaso uosto išvykimo punkte Bulgarija susidūrė su personalo ir infrastruktūros sunkumais eksportuojant gyvus galvijus per šį uostą. Be to, uoste valstybiniams veterinarijos gydytojams nėra nei sąlygų patikrinti gyvus galvijus, nei patvirtintų kontrolės postų pagal Reglamentą (EB) Nr. 1255/97 šalia uosto, kuriuose gyvūnai gali būti iškrauti, pagirdyti, pašerti ir jiems gali būti leista pailsėti, jei jie negali tęsti kelionės arba jei jie negali būti toliau vežami laikantis Reglamente (EB) Nr. 1/2005 nustatyto kelionės laiko.

               (8)

               2009 m. rugsėjo 17 d. Bulgarija pateikė Komisijai iš Sąjungos per Burgaso uostą eksportuojamų gyvų galvijų vežimo sąlygų kontrolės ir stebėsenos 2010 m. programą, kuriai vykdyti Bulgarija pageidauja gauti Sąjungos finansinę pagalbą.

               (9)

               Komisija įvertino Bulgarijos pateiktą 2010 m. programą tiek veterinariniu, tiek finansiniu požiūriu. Šioje programoje laikomasi atitinkamų Sąjungos veterinarijos teisės aktų ir ypač Reglamento (EB) Nr. 1/2005 21 straipsnio 3 dalyje ir Reglamento (EB) Nr. 1255/97 priede nustatytų kriterijų.

               (10)

               Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         PRIĖMĖ ŠĮ SPRENDIMĄ:
   1 straipsnis
   2009 m. rugsėjo 17 d. Bulgarijos pateikta iš Sąjungos per Burgaso uostą eksportuojamų gyvų galvijų vežimo sąlygų kontrolės ir stebėsenos 2010 m. nacionalinė programa patvirtinama 2010 m. sausio 1 d.–2010 m. gruodžio 31 d. laikotarpiui. Šis sprendimas yra finansavimo sprendimas kaip apibrėžta Finansinio reglamento 75 straipsnyje.
   2 straipsnis
   Sąjungos finansinė pagalba sudaro 80 % Bulgarijai tenkančių patalpų, kuriose gali būti atliekami tikrinimai, ir 120–140 galvijų talpos kontrolės postų Burgaso uoste, projektavimo ir statybos sąnaudų.
   Finansinė pagalba neviršija 152 000 EUR, kuri skiriama pagal šią 2010 m. Europos Sąjungos bendrojo biudžeto biudžeto eilutę, jei ji bus priimta:

               —

               biudžeto eilutė Nr. 17 04 02.

         3 straipsnis
   1.   Į Bulgarijos pateiktas išlaidas, kurias Sąjungos prašoma finansuoti ir kurios yra nurodytos eurais, neįtraukiamas pridėtinės vertės mokestis ir kiti mokesčiai.
   2.   Jei Bulgarijos išlaidos yra nurodytos kita valiuta nei euro, Bulgarija ją konvertuoja į eurus taikydama naujausią keitimo kursą, kurį Europos centrinis bankas nustatė iki to mėnesio, kurį Bulgarija pateikė paraišką dėl mokėjimo, pirmos dienos.
   4 straipsnis
   1.   Sąjungos finansinė pagalba 1 straipsnyje nurodytai nacionalinei programai suteikiama, jeigu Bulgarija:

               a)

               įgyvendina programą pagal atitinkamas Sąjungos teisės nuostatas, įskaitant taisykles dėl konkurencijos ir viešųjų sutarčių sudarymo;

               b)

               ne vėliau kaip iki 2010 m. liepos 31 d. pateikia Komisijai 1 straipsnyje nurodytos programos tarpines technines ir finansines ataskaitas, kaip numatyta Sprendimo 2009/470/EB 27 straipsnio 7 dalies a punkte;

               c)

               ne vėliau kaip iki 2011 m. balandžio 30 d. pateikia Komisijai galutinę išsamią techninę ataskaitą, įskaitant pasiektų rezultatų įvertinimą ir išsamią 2010 m. sausio 1 d.–2010 m. gruodžio 31 d. patirtų išlaidų ataskaitą, kaip numatyta Sprendimo 2009/470/EB 27 straipsnio 7 dalies b punkte;

               d)

               ne vėliau kaip iki 2011 m. balandžio 30 d. pateikia Komisijai paraišką dėl mokėjimo, susijusią su patirtomis išlaidomis, susijusiomis su 2009 m. rugsėjo 17 d. pateikta programa, kaip numatyta Sprendimo 2009/470/EB 27 straipsnio 8 dalyje;

               e)

               jei vykdo 1 straipsnyje nurodytą programą, nepateikia jokių paraiškų kitai Sąjungos paramai, skirtai šioms priemonėms, gauti ir nebūna pateikusi tokių paraiškų anksčiau.

         2.   Vėlai pateikus paraiškas, finansinė pagalba sumažinama, kaip numatyta Sprendimo 2009/470/EB 27 straipsnio 8 dalyje.
   5 straipsnis
   Šis sprendimas taikomas nuo 2010 m. sausio 1 d.
   6 straipsnis
   Šis sprendimas skirtas Bulgarijos Respublikai.

      Priimta Briuselyje 2009 m. gruodžio 17 d.

            Komisijos vardu

         Androulla VASSILIOU

            Komisijos narė

      (1)  OL L 155, 2009 6 18, p. 30.

      (2)  OL L 248, 2002 9 16, p. 1.

      (3)  OL L 357, 2002 12 31, p. 1.

      (4)  OL L 93, 2003 4 10, p. 10.

      (5)  OL L 3, 2005 1 5, p. 1.

      (6)  OL L 174, 1997 7 2, p. 1.


title: 2005/534/EB: 2005 m. balandžio 12 d. Europos Parlamento sprendimas dėl 2003 finansinių metų Europos Sąjungos bendrojo biudžeto įvykdymo patvirtinimo, V skirsnis – Audito Rūmai

text:
27.7.2005

               LT

               Europos Sąjungos oficialusis leidinys

               L 196/46

      EUROPOS PARLAMENTO SPRENDIMAS

   2005 m. balandžio 12 d.
   dėl 2003 finansinių metų Europos Sąjungos bendrojo biudžeto įvykdymo patvirtinimo, V skirsnis – Audito Rūmai
   (2005/534/EB)
   EUROPOS PARLAMENTAS,
   atsižvelgdamas į Europos Sąjungos 2003 finansinių metų bendrąjį biudžetą (1),
   atsižvelgdamas į 2003 finansinių metų pajamų išlaidų ataskaitą bei balansą (C6-0018/2005),
   atsižvelgdamas į metinį Audito Rūmų pranešimą dėl 2003 finansinių metų, kartu su institucijų atsakymais (2),
   atsižvelgdamas į Audito Rūmų pagal EB sutarties 248 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (3),
   atsižvelgdamas į EB sutarties 275, 276 straipsnius ir 272 straipsnio 10 dalį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento (4) ir ypač į jo 50, 145, 146, 147 straipsnius ir 86 straipsnio 4 dalį,
   atsižvelgdamas į 1977 m. gruodžio 21 d. Finansinį reglamentą, taikytiną Europos Bendrijų bendrajam biudžetui (5),
   atsižvelgdamas į Darbo tvarkos taisyklių 71 straipsnį bei V priedą,
   atsižvelgdamas į Biudžeto kontrolės komiteto pranešimą (A6-0066/2005),

               1.

               suteikia Audito Rūmams patvirtinimą, kad 2003 finansinių metų biudžetas įvykdytas;

               2.

               išdėsto savo pastabas pridedamoje rezoliucijoje;

               3.

               paveda Pirmininkui perduoti šį sprendimą ir prie jo pridedamą rezoliuciją Tarybai, Komisijai, Teisingumo Teismui, Audito Rūmams, Europos ekonomikos ir socialinių reikalų komitetui, Regionų komitetui ir ombudsmenui ir pasirūpinti, kad jie būtų paskelbti Europos Sąjungos oficialiajame leidinyje (L serija).

         Josep BORRELL FONTELLES

            Pirmininkas

         Julian PRIESTLEY

            Generalinis sekretorius

      (1)  OL L 54, 2003 2 28, p. 1.

      (2)  OL C 293, 2004 11 30, p. 1.

      (3)  OL C 294, 2004 11 30, p. 99.

      (4)  OL L 248, 2002 9 16, p. 1.

      (5)  OL L 356, 1977 12 31, p. 1.

         EUROPOS PARLAMENTO REZOLIUCIJA

      su pastabomis, sudarančiomis neatskiriamą sprendimo dėl 2003 finansinių metų Europos Sąjungos bendrojo biudžeto įvykdymo patvirtinimo, V skirsnis – Audito Rūmai, dalį
      EUROPOS PARLAMENTAS,
      atsižvelgdamas į Europos Sąjungos 2003 finansinių metų bendrąjį biudžetą (1),
      atsižvelgdamas į 2003 finansinių metų pajamų išlaidų ataskaitą bei balansą (C6-0018/2005),
      atsižvelgdamas į metinį Audito Rūmų pranešimą dėl 2003 finansinių metų, kartu su institucijų atsakymais (2),
      atsižvelgdamas į Audito Rūmų pagal EB sutarties 248 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (3),
      atsižvelgdamas į EB sutarties 275, 276 straipsnius ir 272 straipsnio 10 dalį,
      atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento (4) ir ypač į jo 50, 145, 146, 147 straipsnius ir 86 straipsnio 4 dalį,
      atsižvelgdamas į 1977 m. gruodžio 21 d. Finansinį reglamentą, taikytiną Europos Bendrijų bendrajam biudžetui (5),
      atsižvelgdamas į Darbo tvarkos taisyklių 71 straipsnį bei V priedą,
      atsižvelgdamas į Biudžeto kontrolės komiteto pranešimą (A6-0066/2005),
      Audito Rūmų metinis pranešimas

                  1.

                  pažymi, kad Audito Rūmai (AR) valdė 77 076 689 EUR biudžetą, iš kurio iki 2003 m. gruodžio 31 d. buvo įsipareigota 99,83 % (74 634 579,94 EUR), o išleista – 89,58 % (69 045 709,53 EUR);

                  2.

                  palankiai vertina tai, kad AR pirmą kartą atskirai įvertino kiekvienos institucijos kontrolės aplinką ir atskiroje dalyje paskelbė savo pastebėjimus;

                  3.

                  pažymi, kad 2003 m. AR nustatė pareigūnų pareigas smulkiai apibūdindamas finansinių pareigūnų teises ir įsipareigojimus, ir kad 2003 m. buvo pritaikyti minimalios kontrolės standartai;

                  4.

                  pamini KPMG išorės audito sprendimus dėl AR: „Mūsų nuomone, … ataskaitiniai duomenys ir finansinės ataskaitos, vykdomos remiantis Finansiniu reglamentu, įgyvendinimo taisyklėmis, visuotinai priimtais atsiskaitymo principais ir Audito Rūmų vidaus taisyklėmis, aiškiai atspindi 2003 m. gruodžio 31 d. Audito Rūmų turtą ir finansinę padėtį, pasibaigusių finansinių metų ekonominius rezultatus, įplaukas ir išlaidas“;

                  5.

                  kai bus atliktas Rūmų aiškinamosios politikos įvertinimas, prašo pateikti jam jo kopiją;

            Tolesni veiksmai po 2002 m. biudžeto įvykdymo patvirtinimo procedūros

                  6.

                  primena, kad pranešime dėl 2002 m. biudžeto įvykdymo patvirtinimo taip pat buvo pastebėjimų dėl draudimo deklaracijos ir audito sistemos; šie pastebėjimai bus pateikti 2003 m. Komisijos įvykdymo ataskaitoje;

                  7.

                  atkreipia dėmesį į tai, kad Europos kovos su sukčiavimu tarnybos (OLAF) atlikti Eurostato tyrimai nebuvo užbaigti; reikalauja, kad vos tik OLAF užbaigs tyrimus, AR vietoje suplanuotų suprantamas kontrolės ir priežiūros sistemas;

                  8.

                  kartoja savo 2004 m. balandžio 21 d. rezoliucijos (6) dėl 2002 m. biudžeto įvykdymo patvirtinimo 21 ir 22 punktuose pateiktą rekomendaciją, kad išsiplėtus Audito Rūmams, kiekvienas iš 25 jo narių turėtų būti atsakingas už bent vieno Komisijos generalinio direktorato specialų auditą, kad būtų galima pakankamai anksti nustatyti nepageidaujamas tendencijas – pavyzdžiui tokias, kokios buvo Eurostato atveju, ir užkirsti joms kelią;

                  9.

                  pritaria, kad pagal 2005 m. darbo planą, AR tikrins Europos sistemos atsiskaitymų inventorių, BŠP ir BŠP kokybę;

                  10.

                  teigiamai vertina faktą, jog Rūmai išnagrinėjo naująjį Ekonomikos ir socialinių reikalų komiteto narių statutą; pažymi, kad pačios statuto sąlygos nesukelia tiesioginių finansinių padarinių; yra įsitikinęs, kad Rūmai apsvarstys šį klausimą atlikdami 2004 m. auditą;

                  11.

                  pažymi, kad Europos ekonomikos ir socialinių reikalų komitetas 2003 m. spalio mėn. priėmė inventoriaus detales ir procedūras; ragina Rūmus ruošiant 2004 m. ataskaitą atlikti inventoriaus auditą;

                  12.

                  sveikina tai, kad AR persiuntė savo 2004 m. gruodžio 16 d. sprendimus dėl bendradarbiavimo (dėl narių, personalo ir prieigos prie informacijos apie auditą) su OLAF; apgailestauja, kad šie sprendimai buvo priimti taip vėlai;

                  13.

                  pritaria priemonėms, kurių AR ėmėsi dėl narių naudojimosi tarnybiniais automobiliais, kaip tai buvo numatyta jo 2004 m. birželio 15 d. administraciniame sprendime; pripažįsta, kad naujosios sąlygos yra skaidrios, ir jos rodo padėties pagerėjimą; pažymi, kad siekiant sumažinti administracinę naštą, Rūmai, be kelionių įstate numatytų kasdienių išlaidų, apmoka išlaidas ir už 15 000 km, bei kad automobilio naudojimo profesiniais tikslais atvejai registruojami kelionės žurnale;

                  14.

                  pažymi, jog anksčiau minėto sprendimo 5 straipsnyje nustatyta: „Kai nariai arba generalinis sekretorius naudoja tarnybinius automobilius kitokioms kelionėms, nei nurodyta 4 straipsnyje (t. y. kelionės vykdant tarnybines pareigas, numatytos kelionių įstate, arba neviršijant numatytos 15 000 km per metus normos), jie yra atsakingi už visas su tomis kitokiomis kelionėmis susijusias išlaidas (kelio rinkliavas, degalų kainas bei visus papildomus nuomos mokesčius už pamatinėje sutartyje nustatytą 45 000 km bendrą metinę ridą viršijantį kilometražą)“; mano, kad naudojimasis tarnybiniu automobiliu privatiems tikslams yra nuslėpta natūrinė nauda, kurią Parlamentas laiko nederama;

            Leidimus duodančio pareigūno ir vidaus auditoriaus metinės ataskaitos

                  15.

                  pripažįsta, kad AR Biudžeto kontrolės komitetui išsiuntė vieno puslapio ataskaitą (pagal Finansinio reglamento 86 straipsnio 4 dalį); tikisi, kad ataskaitoje atsispindės skaidri vykdoma aplinkos kontrolė ir dėl to bus galima atlikti pagerinimus kitiems metams;

                  16.

                  ragina, kad leidimus išduodančių pareigūnų metinėje ataskaitoje būtų pasirašyta draudimo deklaracija;

                  17.

                  norėtų gauti vidaus auditoriaus metinės ataskaitos kopiją; žino, kad AR ją laiko vidaus dokumentu; vis dėlto atkreipia dėmesį į tai, kad paprastai iš vidaus auditoriaus ataskaitos vykdančioji institucija negali susidaryti aiškaus kontrolės aplinkos ir ateinantiems metams suplanuotų pagerinimų vaizdo; pabrėžia, kad dauguma kitų institucijų tiki, kad Biudžeto kontrolės komitetas atsakingai elgsis su šiuo dokumentu;

                  18.

                  pažymi, kad AR įvedė kompiuterizuotą tikrinimo sistemą, skirtą palengvinti ir pagerinti audito proceso planavimą ir standartizavimą, visų šio proceso lygmenų kontrolės procesą, aprūpinimą dokumentais, rezultatų pateikimą ir ataskaitų sudarymą, darbą tolimesnėse vietose ir valdymo informacijos tiekimą.

                  19.

                  pažymi, kad 2003 m. buvo panaudota tik 50 % pinigų, skirtų pareigūnų ir ekspertų mainams, kadangi pasikeitė atitinkamos finansinės nuostatos; todėl 2003 m. galima laikyti pereinamasiais metais;

                  20.

                  laikosi nuomonės, kad gali prireikti ištirti, ar reikia reformuoti dabar apsunkintą Audito Rūmų valdymo struktūrą bei darbą; primena, kad šiuo metu Audito Rūmai turi 736 darbuotojus, iš kurių 325 yra profesionalūs auditoriai (A ir B kategorijų); iš pastarųjų 275 (A ir B kategorijų) dirba audito grupėse, o 50 (A kategorijos) – narių kabinetuose;

                  21.

                  teigiamai vertina faktą, jog Rūmai perdavė Biudžeto kontrolės komitetui savo 2003 m. rugsėjo mėn. statybos politikos ataskaitą; pageidauja būti informuojamas atliekant 2004 m. biudžeto įvykdymo tvirtinimo procedūrą;

            Kitos pastabos

                  22.

                  sveikina AR sukūrus audito institucijų tinklą valstybėse narėse ir šalyse kandidatėse (ruošiantis plėtrai); prašo AR iki 2004 m. biudžeto tvirtinimo procedūros pradžios pranešti kompetentingam Parlamento komitetui, kokios pažangos buvo pasiekta:

                              —

                              gerinant pareigų, ypač susijusių su priėjimu prie nacionalinių audito bylų, tarp AR ir nacionalinių audito institucijų pasiskirstymą, ir

                              —

                              modernizuojant audito būdus, ypač dėl nacionalinių draudimo ataskaitų ir audito sistemų, siekiant suderinamumo,

                              —

                              gerinant patikrinimų veiksmingumą – išsamiai apžvelgiant numatytų patikrinimų kiekį ir kokybę;

                  23.

                  pritaria AR nusiteikimui 2003 m. įvykdymo metu raštu teikti atsakymus į klausimus;

                  24.

                  ragina AR Biudžeto kontrolės komiteto pirmininkui ir pranešančiajam apie Komisijos atleidimą nuo įsipareigojimo teikti (jei tai būtina – konfidencialiai) išankstines metinių ataskaitų kopijas; taip pat nori iš anksto žinoti, kokių specialiųjų ataskaitų galima tikėtis per metus, kad būtų galima jas deramai įvertinti;

                  25.

                  kai 2005–2006 m. bus peržiūrimas naujas Finansinis reglamentas, prašo AR įvertinti jo reikšmę AR administraciniam darbui.

                  26.

                  ragina Audito Rūmus įtraukti į metinę ataskaitą Rūmų pajėgumą įgyvendinti darbo uždavinius, vienetinius kaštus, svarbios plėtros sritis bei kitus veiksnius, susijusius su institucijos darbu; pažymi, kad tokia atliktų darbų ataskaita būtų puikus būdas skelbti informaciją apie DAS modernizavimą bei kitokią Rūmų audito būdų raidą.

         (1)  OL L 54, 2004 2 28, p. 1.

         (2)  OL C 293, 2004 11 30, p. 1.

         (3)  OL C 294, 2004 11 30, p. 99.

         (4)  OL L 248, 2002 9 16, p. 1.

         (5)  OL L 356, 1977 12 31, p. 1.

         (6)  OL L 330, 2004 11 4, p. 144.


title: 2013/223/ES: 2013 m. balandžio 24 d. Komisijos sprendimas, kuriuo iš dalies keičiamas Sprendimas 2000/745/EB, kuriuo priimami pasiūlyti įsipareigojimai, susiję su antidempingo ir antisubsidijų tyrimais dėl Indijos, Indonezijos, Malaizijos, Korėjos Respublikos, Taivano ir Tailando kilmės tam tikro polietileno tereftalato (PET) importo

text:
22.5.2013

               LT

               Europos Sąjungos oficialusis leidinys

               L 135/19

         KOMISIJOS SPRENDIMAS
   2013 m. balandžio 24 d.
   kuriuo iš dalies keičiamas Sprendimas 2000/745/EB, kuriuo priimami pasiūlyti įsipareigojimai, susiję su antidempingo ir antisubsidijų tyrimais dėl Indijos, Indonezijos, Malaizijos, Korėjos Respublikos, Taivano ir Tailando kilmės tam tikro polietileno tereftalato (PET) importo
   (2013/223/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 30 d. Tarybos reglamentą (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau – pagrindinis antidempingo reglamentas), ypač į jo 8 ir 9 straipsnius,
   pasikonsultavusi su Patariamuoju komitetu,
   kadangi:
   A.   GALIOJANČIOS PRIEMONĖS

               (1)

               Taryba Reglamentu (EB) Nr. 192/2007 (2) nustatė galutinį antidempingo muitą tam tikram Indijos, Indonezijos, Malaizijos, Korėjos Respublikos, Tailando ir Taivano kilmės importuojamam polietileno tereftalatui (PET), pasibaigus priemonių galiojimo termino peržiūrai ir dalinei tarpinei peržiūrai. Priemonės nustatytos 2000 m. rugpjūčio mėn. (3) Šiuo metu atliekama kita šių priemonių galiojimo termino peržiūra (4).

               (2)

               Sprendimu 2000/745/EB (5) (toliau – Sprendimas) Komisija priėmė, inter alia, Indonezijos bendrovės „P.T. Polypet Karyapersada“ (toliau – „Polypet“) pasiūlytą įsipareigojimą dėl kainos (toliau – įsipareigojimas). Paskelbus su naujojo eksportuotojo peržiūra (6) susijusius faktus ir išvadas, Sprendimu 2002/232/EB (7), kuriuo iš dalies keičiamas Sprendimas 2000/745/EB, Komisija priėmė Indijos bendrovės „Futura Polyesters Limited“ (toliau – „Futura“) įsipareigojimą.

         B.   PRIEVOLĖS PAGAL ĮSIPAREIGOJIMĄ

               (3)

               Viena pagrindinių prievolių pagal įsipareigojimą yra prievolė teikti ketvirčio pardavimo ataskaitas, kuriomis remdamasi Komisija gali veiksmingai stebėti, kaip vykdomas įsipareigojimas. Stebėjimo prievolė taikoma ir tada, kai per atitinkamą ketvirtį pardavimo nebūta (vadinamoji pardavimo nevykdymo atskaita).

               (4)

               Be to, eksportuojantys gamintojai turi nedelsdami pranešti Komisijai apie bet kokius galimus bendrovės struktūros pakeitimus įsipareigojimo galiojimo metu.

               (5)

               Pagal įsipareigojimo nuostatas nebendradarbiavimas su Komisija šiais klausimais laikomas įsipareigojimo pažeidimu. Teisingumo Teismas neseniai priimtame sprendime (8) taip pat patvirtino, kad ataskaitų teikimo prievolės laikytinos pirminėmis prievolėmis, kuriomis užtikrinamas tinkamas įsipareigojimo vykdymas.

         C.   ĮSIPAREIGOJIMO PAŽEIDIMAI

               (6)

               Bendrovė „Polypet“ neatsiuntė 2012 m. trečio ketvirčio pardavimo ataskaitos, nors jai ne kartą priminta tai padaryti. Be to, nesilaikydama įsipareigojimo nuostatų, bendrovė nedelsdama nepranešė Komisijai, kad 2012 m. rugpjūčio mėn. jos turtas parduotas kitai Indonezijos bendrovei. 2012 m. ketvirto ketvirčio ataskaita taip pat negauta.

               (7)

               Bendrovė „Futura“ neatsiuntė 2012 m. trečio ir ketvirto ketvirčio pardavimo ataskaitų, nors jai ne kartą priminta tai padaryti.

               (8)

               Ataskaitų ir pranešimų apie bendrovės struktūros pakeitimą nepateikimas yra tęstinis nebendradarbiavimas, kuriuo pažeidžiamos įsipareigojimų nuostatos. Taigi yra pagrįsta įsipareigojimus atšaukti.

         D.   RAŠYTINIAI PAREIŠKIMAI

               (9)

               Abiem bendrovėms suteikta galimybė būti išklausytoms ir pateikti rašytinius pareiškimus. Rašytinių pareiškimų iš bendrovių negauta.

         E.   SPRENDIMO 2000/745/EB PAKEITIMAS

               (10)

               Todėl pagal pagrindinio antidempingo reglamento 8 straipsnio 9 dalį ir atitinkamas įsipareigojimų sąlygas, kuriomis Komisijai suteikiami įgaliojimai juos atšaukti, Komisija nusprendė, kad bendrovių „Polypet“ ir „Futura“ pasiūlyti ir priimti įsipareigojimai turėtų būti atšaukti, taip pat turėtų būti iš dalies pakeistas Sprendimas 2000/745/EB su pakeitimais, padarytais Sprendimu 2002/232/EB. Todėl bendrovių „Polypet“ ir „Futura“ gaminamam importuojamam polietileno tereftalatui (PET) (papildomas TARIC kodas „Polypet“ atveju – A193, „Futura“ atveju – A184) turėtų būti automatiškai taikomas Reglamento (EB) Nr. 192/2007 1 straipsnyje nustatytas galutinis antidempingo muitas,

         PRIĖMĖ ŠĮ SPRENDIMĄ:
   1 straipsnis
   Priimti su bendrovėmis „P.T.Polypet Karyapersada“, Indonezija, (papildomas TARIC kodas A193) ir „Futura Polyesters Limited“, Indija, (papildomas TARIC kodas A184) susiję įsipareigojimai atšaukiami.
   2 straipsnis
   Sprendimo 2000/745/EB 1 straipsnyje pateikta lentelė pakeičiama šia lentele:

                  „Šalis

                  Bendrovės

                  Papildomas TARIC kodas

                  Indija

                  „Reliance Industries Limited“

                  A181

                  Indija

                  „Pearl Engineering Polymers Limited“

                  A182

                  Indija

                  „Dhunseri Petrochem & Tea Limited“

                  A585“

   3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2013 m. balandžio 24 d.

            Komisijos vardu

            Pirmininkas

         José Manuel BARROSO

      (1)  OL L 343, 2009 12 22, p. 51.

      (2)  OL L 59, 2007 2 27, p. 1.

      (3)  OL L 199, 2000 8 5, p. 48.

      (4)  OL C 55, 2012 2 24, p. 4.

      (5)  OL L 301, 2000 11 30, p. 88.

      (6)  OL L 78, 2002 3 21, p. 4.

      (7)  OL L 78, 2002 3 21, p. 12, OL C 116, 2003 5 15, p. 2.

      (8)  Sprendimas byloje C-552/10 P, http://curia.europa.eu/juris/document/document.jsf?text=&docid=130244&pageIndex=0&doclang=LT&mode=req&dir=&occ=first&part=1&cid=825501.


title: 2012/3/ES: 2011 m. gruodžio 13 d. Europos Parlamento ir Tarybos sprendimas dėl lankstumo priemonės mobilizavimo

text:
7.1.2012

               LT

               Europos Sąjungos oficialusis leidinys

               L 4/10

         EUROPOS PARLAMENTO IR TARYBOS SPRENDIMAS
   2011 m. gruodžio 13 d.
   dėl lankstumo priemonės mobilizavimo
   (2012/3/ES)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo (1), ypač į jo 27 punkto penktą pastraipą,
   atsižvelgdami į Europos Komisijos pasiūlymą,
   kadangi:
   išnagrinėjusios visas galimybes perskirstyti 1a išlaidų pakategorės ir 4 išlaidų kategorijos asignavimus abi biudžeto valdymo institucijos susitarė mobilizuoti lankstumo priemonę, siekdamos papildyti finansavimą pagal 2012 m. biudžetą viršijant 1a išlaidų pakategorėje numatytą ribą 50 mln. EUR strategijai „Europa 2020“ ir viršijant 4 išlaidų kategorijoje numatytą viršutinę ribą 150 mln. EUR Europos kaimynystės politikai,
   PRIĖMĖ ŠĮ SPRENDIMĄ:
   1 straipsnis
   2012-ųjų finansinių metų Europos Sąjungos bendrajame biudžete (toliau – 2012 m. biudžetas) lankstumo priemonė naudojama siekiant suteikti 50 mln. EUR įsipareigojimų asignavimų pagal 1a išlaidų pakategorę ir 150 mln. EUR įsipareigojimų asignavimų pagal 4 išlaidų kategoriją.
   Ši suma naudojama šių sričių finansavimui papildyti:

               —

               50 mln. EUR – strategijai „Europa 2020“ pagal 1a išlaidų pakategorę,

               —

               150 mln. EUR Europos kaimynystės politikai pagal 4 išlaidų kategoriją.

         2 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Strasbūre 2011 m. gruodžio 13 d.

            Europos Parlamento vardu

            Pirmininkas

         J. BUZEK

            Tarybos vardu

            Pirmininkas

         M. SZPUNAR

      (1)  OL C 139, 2006 6 14, p. 1.


title: 2016 m. balandžio 28 d. Europos Parlamento sprendimas (ES) 2016/1468 dėl Inovacijų ir tinklų programų vykdomosios įstaigos (buvusioji Transeuropinio transporto tinklo įstaiga) 2014 finansinių metų biudžeto įvykdymo patvirtinimo

text:
14.9.2016

               LT

               Europos Sąjungos oficialusis leidinys

               L 246/130

         EUROPOS PARLAMENTO SPRENDIMAS (ES) 2016/1468
   2016 m. balandžio 28 d.
   dėl Inovacijų ir tinklų programų vykdomosios įstaigos (buvusioji Transeuropinio transporto tinklo įstaiga) 2014 finansinių metų biudžeto įvykdymo patvirtinimo
   EUROPOS PARLAMENTAS,

               —

               atsižvelgdamas į Europos Sąjungos 2014 finansinių metų bendrąjį biudžetą (1),

               —

               atsižvelgdamas į Europos Sąjungos 2014 finansinių metų konsoliduotąsias metines ataskaitas (COM(2015) 377 – C8-0199/2015) (2),

               —

               atsižvelgdamas į Inovacijų ir tinklų programų vykdomosios įstaigos (buvusioji Transeuropinio transporto tinklo įstaiga) 2014 finansinių metų galutines metines ataskaitas (3),

               —

               atsižvelgdamas į Komisijos ataskaitą dėl tolesnių veiksmų, susijusių su 2013 finansinių metų biudžeto įvykdymo patvirtinimu (COM(2015) 505), ir į prie jos pridėtus Komisijos tarnybų darbo dokumentus (SWD(2015) 194, SWD(2015) 195),

               —

               atsižvelgdamas į Komisijos metinę 2014 m. atlikto vidaus audito ataskaitą biudžeto įvykdymą tvirtinančiai institucijai (COM(2015) 441) ir į prie jos pridėtą Komisijos tarnybų darbo dokumentą (SWD(2015) 170),

               —

               atsižvelgdamas į Audito Rūmų ataskaitą dėl Inovacijų ir tinklų programų vykdomosios įstaigos (buvusioji Transeuropinio transporto tinklo įstaiga) 2014 finansinių metų metinių finansinių ataskaitų su Įstaigos atsakymu (4),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2014 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (5),

               —

               atsižvelgdamas į 2016 m. vasario 12 d. Tarybos rekomendaciją dėl patvirtinimo, kad vykdomosios įstaigos įvykdė 2014 finansinių metų bendrąjį biudžetą (05585/2016 – C8-0040/2016),

               —

               atsižvelgdamas į Sutarties dėl Europos Sąjungos veikimo 317, 318 ir 319 straipsnius,

               —

               atsižvelgdamas į Europos atominės energijos bendrijos steigimo sutarties 106a straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (6), ypač į jo 62, 164, 165 ir 166 straipsnius,

               —

               atsižvelgdamas į 2002 m. gruodžio 19 d. Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (7), ypač į jo 14 straipsnio 3 dalį,

               —

               atsižvelgdamas į 2004 m. rugsėjo 21 d. Komisijos reglamentą (EB) Nr. 1653/2004, nustatantį vykdomųjų agentūrų standartinį finansinį reglamentą, taikant Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (8), ypač į jo 66 straipsnio pirmą ir antrą pastraipas,

               —

               atsižvelgdamas į 2013 m. gruodžio 23 d. Komisijos įgyvendinimo sprendimą 2013/801/ES, kuriuo įsteigiama Inovacijų ir tinklų programų vykdomoji įstaiga ir panaikinamas Sprendimas 2007/60/EB su pakeitimais, padarytais Sprendimu 2008/593/EB (9),

               —

               atsižvelgdamas į Darbo tvarkos taisyklių 93 straipsnį ir V priedą,

               —

               atsižvelgdamas į Biudžeto kontrolės komiteto pranešimą ir į kitų suinteresuotų komitetų nuomones (A8-0140/2016),

               A.

               kadangi pagal Europos Sąjungos sutarties 17 straipsnio 1 dalį Komisija vykdo biudžetą ir vadovauja programoms ir kadangi taikant Sutarties dėl Europos Sąjungos veikimo 317 straipsnį ji vykdo biudžetą bendradarbiaudama su valstybėmis narėmis, savo atsakomybe ir atsižvelgdama į patikimo finansų valdymo principus;

               1.

               patvirtina Inovacijų ir tinklų programų vykdomosios įstaigos (buvusioji Transeuropinio transporto tinklo įstaiga) direktoriui, kad Įstaigos 2014 finansinių metų biudžetas įvykdytas;

               2.

               išdėsto savo pastabas rezoliucijoje, kuri yra neatskiriama sprendimų dėl Europos Sąjungos 2014 finansinių metų bendrojo biudžeto įvykdymo patvirtinimo, III skirsnis – Komisija ir vykdomosios įstaigos, dalis, taip pat savo 2016 m. balandžio 28 d. rezoliucijoje dėl Audito Rūmų specialiųjų ataskaitų vykdant Komisijos 2014 finansinių metų biudžeto įvykdymo patvirtinimo procedūrą (10);

               3.

               paveda Pirmininkui perduoti šį sprendimą, sprendimą dėl Europos Sąjungos 2014 finansinių metų bendrojo biudžeto įvykdymo patvirtinimo, III skirsnis – Komisija, ir rezoliuciją, kuri yra neatskiriama šių sprendimų dalis, Inovacijų ir tinklų programų vykdomosios įstaigos (buvusioji Transeuropinio transporto tinklo įstaiga) direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL L 51, 2014 2 20.

      (2)  OL C 377, 2015 11 13, p. 1.

      (3)  OL C 367, 2015 11 5, p. 10.

      (4)  OL C 409, 2015 12 9, p. 362.

      (5)  OL C 377, 2015 11 13, p. 146.

      (6)  OL L 298, 2012 10 26, p. 1.

      (7)  OL L 11, 2003 1 16, p. 1.

      (8)  OL L 297, 2004 9 22, p. 6.

      (9)  OL L 352, 2013 12 24, p. 65.

      (10)  Tos dienos priimti tekstai, P8_TA(2016)0148 (Žr. šio Oficialiojo leidinio p. 91).


title: 2015 m. kovo 2 d. Tarybos sprendimas (ES) 2015/333, kuriuo skiriamas Europos ekonomikos ir socialinių reikalų komiteto Italijai atstovaujantis narys

text:
3.3.2015

               LT

               Europos Sąjungos oficialusis leidinys

               L 58/74

         TARYBOS SPRENDIMAS (ES) 2015/333
   2015 m. kovo 2 d.
   kuriuo skiriamas Europos ekonomikos ir socialinių reikalų komiteto Italijai atstovaujantis narys
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 302 straipsnį,
   atsižvelgdama į Italijos Vyriausybės pasiūlymą,
   atsižvelgdama į Europos Komisijos nuomonę,
   kadangi:

               (1)

               2010 m. rugsėjo 13 d. Taryba priėmė Sprendimą 2010/570/ES, Euratomas, kuriuo skiriami Europos ekonomikos ir socialinių reikalų komiteto nariai laikotarpiui nuo 2010 m. rugsėjo 21 d. iki 2015 m. rugsėjo 20 d. (1);

               (2)

               mirus Corrado ROSSITTO tapo laisva Europos ekonomikos ir socialinių reikalų komiteto nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam dabartinės kadencijos laikui iki 2015 m. rugsėjo 20 d. Europos ekonomikos ir socialinių reikalų komiteto nare skiriama Flora GOLINI, Vicepresidente nonché Membro della Giunta esecutiva confederale della CIU (Confederazione Italiana di Unione delle professioni).
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2015 m. kovo 2 d.

            Tarybos vardu

            Pirmininkė

         D. REIZNIECE-OZOLA

      (1)  OL L 251, 2010 9 25, p. 8.


title: 2014 m. spalio 8 d. Tarybos sprendimas (ES) 2015/372 dėl protokolo, kuriuo, atsižvelgiant į Kroatijos Respublikos įstojimą į Europos Sąjungą, iš dalies keičiamas Europos Sąjungos bei jos valstybių narių ir Izraelio Valstybės Vyriausybės Europos ir Viduržemio jūros regiono valstybių aviacijos susitarimas, pasirašymo Sąjungos bei jos valstybių narių vardu ir laikino taikymo

text:
7.3.2015

               LT

               Europos Sąjungos oficialusis leidinys

               L 64/1

         TARYBOS SPRENDIMAS (ES) 2015/372
   2014 m. spalio 8 d.
   dėl protokolo, kuriuo, atsižvelgiant į Kroatijos Respublikos įstojimą į Europos Sąjungą, iš dalies keičiamas Europos Sąjungos bei jos valstybių narių ir Izraelio Valstybės Vyriausybės Europos ir Viduržemio jūros regiono valstybių aviacijos susitarimas, pasirašymo Sąjungos bei jos valstybių narių vardu ir laikino taikymo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 5 dalimi,
   atsižvelgdama į Kroatijos stojimo aktą, ypač į jo 6 straipsnio 2 dalies antrą pastraipą,
   atsižvelgdama į Europos Komisijos pasiūlymą,
   kadangi:

               (1)

               2012 m. rugsėjo 14 d. Taryba įgaliojo Komisiją Sąjungos, jos valstybių narių ir Kroatijos Respublikos vardu pradėti derybas dėl protokolo, kuriuo, atsižvelgiant į Kroatijos Respublikos įstojimą į Europos Sąjungą, iš dalies keičiamas Europos Sąjungos bei jos valstybių narių ir Izraelio Valstybės Vyriausybės Europos ir Viduržemio jūros regiono valstybių aviacijos susitarimas (1) (toliau – Protokolas), sudarymo;

               (2)

               2013 m. gruodžio 12 d. tos derybos sėkmingai baigtos;

               (3)

               Protokolas turėtų būti pasirašytas Sąjungos ir jos valstybių narių vardu, su sąlyga, kad jis bus sudarytas vėliau;

               (4)

               Protokolas turėtų būti taikomas laikinai,

         PRIĖMĖ ŠĮ SPRENDIMĄ:
   1 straipsnis
   Sąjungos ir jos valstybių narių vardu leidžiama pasirašyti Protokolą, kuriuo, atsižvelgiant į Kroatijos Respublikos įstojimą į Europos Sąjungą, iš dalies keičiamas Europos Sąjungos bei jos valstybių narių ir Izraelio Valstybės Vyriausybės Europos ir Viduržemio jūros regiono valstybių aviacijos susitarimas, su sąlyga, kad Protokolas bus sudarytas.
   Protokolo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) pasirašyti Protokolą Sąjungos ir jos valstybių narių vardu.
   3 straipsnis
   Remiantis Protokolo 3 straipsnio 2 dalimi, jis taikomas laikinai nuo tada, kai jį pasirašo šalys (2), iki tol, kol jis įsigalios.
   4 straipsnis
   Šis sprendimas įsigalioja jo priėmimo dieną.

      Priimta Liuksemburge 2014 m. spalio 8 d.

            Tarybos vardu

            Pirmininkas

         M. LUPI

      (1)  Susitarimo tekstas paskelbtas OL L 208, 2013 8 2, p. 3.

      (2)  Datą, nuo kurios Protokolas bus taikomas laikinai, Europos Sąjungos oficialiajame leidinyje paskelbs Tarybos Generalinis sekretoriatas.


title: 2004/563/EB, Euratomas: 2004 m. liepos 7 d. Komisijos sprendimas, iš dalies keičiantis jos darbo tvarkos taisykles

text:
27.7.2004

               LT

               Europos Sąjungos oficialusis leidinys

               L 251/9

      KOMISIJOS SPRENDIMAS

   2004 m. liepos 7 d.
   iš dalies keičiantis jos darbo tvarkos taisykles
   (2004/563/EB, Euratomas)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį, ypač į jos 218 straipsnio 2 dalį,
   atsižvelgdama į Europos atominės energijos bendrijos steigimo sutartį, ypač į jos 131 straipsnį,
   atsižvelgdama į Europos Sąjungos sutartį, ypač į jos 28 straipsnio 1 dalį ir 41 straipsnio 1 dalį,
   NUSPRENDĖ:
   1 straipsnis
   Komisijos nuostatos dėl elektroninių ir skaitmeninių dokumentų, kurių tekstas pridedamas prie šio sprendimo, pateikiamos kaip Komisijos darbo tvarkos taisyklių priedas.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje, 2004 m. liepos 7 d.

            Komisijos vardu

         Romano PRODI

            Pirmininkas

      PRIEDAS
      Komisijos nuostatos dėl elektroninių ir skaitmeninių dokumentų
      Kadangi:

                  (1)

                  Komisija savo darbe ir keisdamasi dokumentais su išoriniu pasauliu, ypač su Bendrijos tarnybomis, įskaitant organizacijas, atsakingas už kai kurių Bendrijos politikos sričių įgyvendinimą, ir su nacionalinėmis tarnybomis, visuotinai naudoja naujas informacijos ir ryšių technologijas, todėl Komisijos dokumentinė erdvė pasipildo vis didesniais kiekiais elektroninių ir skaitmeninių dokumentų.

                  (2)

                  Atsižvelgdama į Komisijos reformos baltąją knygą (1), kurios 7, 8 ir 9 priemonėmis siekiama užtikrinti perėjimą prie „Elektroninės Komisijos“, ir į komunikatą „Elektroninė Komisija: 2001–2005 metų įgyvendinimo strategija (Reformos baltosios knygos 7, 8 ir 9 priemonės)“ (2), Komisija savo vidaus darbui ir tarnybų tarpusavio ryšiams palaikyti ėmė labiau plėsti informacines sistemas, padedančias elektroninėmis priemonėmis tvarkyti dokumentus ir valdyti procedūras.

                  (3)

                  Siekdama užtikrinti, kad bet kuriuo metu būtų įmanoma pateikti informaciją jos kompetencijai priklausančiais klausimais, Komisijai priėmė Sprendimą 2002/47/EB, EAPB, Euratomas (3), kuriuo prie savo darbo tvarkos taisyklių pridėjo dokumentų tvarkymo nuostatas. Komunikate dėl dokumentų tvarkymo supaprastinimo ir modernizavimo (4) Komisija nusistatė tikslą per vidutinės trukmės laikotarpį įdiegti elektroninį dokumentų archyvavimą, kuris būtų atliekamas taikant visoms tarnyboms bendras taisykles ir procedūras.

                  (4)

                  Dokumentai turi būti tvarkomi laikantis saugumo taisyklių, kurių Komisija privalo paisyti dokumentų įslaptinimo srityje pagal savo Sprendimą 2001/844/EB, EAPB, Euratomas (5), informacinių sistemų apsaugos srityje – remdamasi savo Sprendimu K(95) 1510 ir asmens duomenų apsaugos srityje – remdamasi Europos Parlamento ir Tarybos reglamentu (EB) Nr. 45/2001 (6). Taigi Komisijos dokumentinė erdvė turi būti kuriama taip, kad ją aptarnaujančios informacinės sistemos, tinklai ir perdavimo priemonės būtų apsaugotos tinkamomis apsaugos priemonėmis.

                  (5)

                  Reikia priimti nuostatas, apibrėžiančias ne tik Komisijos elektroninių ir skaitmeninių bei elektroniniu būdu perduotų dokumentų galiojimo sąlygas, jei šios nėra nustatytos kitur, bet ir jų saugojimo sąlygas, kurios užtikrintų, kad šie dokumentai ir atitinkami metaduomenys išliks vientisi ir įskaitomi visą privalomo saugojimo laikotarpį,

            NUSPRENDĖ:
      1 straipsnis
      Dalykas
      Šiomis nuostatomis apibrėžiamos elektroninių ir skaitmeninių dokumentų galiojimo Komisijoje sąlygos. Jomis taip pat siekiama užtikrinti, kad šie dokumentai ir atitinkami metaduomenys laikui bėgant išliks autentiški, vientisi ir įskaitomi.
      2 straipsnis
      Taikymo sritis
      Šios nuostatos taikomos Komisijos sukurtiems ar gautiems bei saugomiems elektroniniams ir skaitmeniniams dokumentams.
      Jos gali būti taikomos, jei taip susitariama, elektroniniams ir skaitmeniniams kitų subjektų, atsakingų už konkrečių Bendrijos politikos sričių įgyvendinimą, saugomiems dokumentams arba dokumentams, kuriais per nuotolinio ryšio tinklus tarpusavyje keičiasi tarnybos, kurioms priklauso ir Komisija.
      3 straipsnis
      Sąvokos
      Šiame sprendime:
      1)   „dokumentas“– tai dokumentas, apibrėžtas Europos Parlamento ir Tarybos reglamento (EB) Nr. 1049/2001 3 straipsnio a punkte (7) ir Dokumentų tvarkymo nuostatų, pridėtų prie Komisijos darbo tvarkos taisyklių (toliau – Dokumentų tvarkymo nuostatos), 1 straipsnyje;
      2)   „elektroninis dokumentas“– tai informacinės sistemos ar panašaus įrenginio bet kokios rūšies laikmenose surinkta ir saugoma duomenų visuma, kurią gali skaityti ar suprasti žmogus arba tokia sistema ar įrenginys, taip pat bet koks šių duomenų paskelbimas arba išleidimas, išspausdinus ar kitu būdu;
      3)   „skaitmeninis dokumentų keitimas“– tai procesas, kai popierinis ar kitoks įprastinės laikmenos dokumentas paverčiamas elektroniniu. Skaitmeninis keitimas taikomas visoms dokumentų rūšims ir gali būti atliekamas iš įvairių laikmenų – popieriaus, faksimilės, mikroformų (mikrokortų, mikrofilmų), fotografijų, vaizdajuosčių bei garsajuosčių ir filmų;
      4)   „dokumento gyvenimo ciklas“– tai dokumento gyvenimo etapų ir laikotarpių visuma nuo jo gavimo ar formalaus sukūrimo, kaip apibrėžta Dokumentų tvarkymo nuostatų 4 straipsnyje, iki jo perdavimo į Komisijos istorijos archyvą bei leidimo visuomenei susipažinti arba iki jo sunaikinimo, kaip apibrėžta minėtų nuostatų 7 straipsnyje;
      5)   „Komisijos dokumentinė erdvė“– dokumentų, bylų ir metaduomenų, kuriuos Komisija sukūrė, gavo, įregistravo, sugrupavo ir saugo, visuma;
      6)   „vientisumas“– pasireiškia tada, kai dokumente ar jį lydinčiuose metaduomenyse yra visa informacija (visi duomenys) ir ji yra tiksli (nė vienas duomuo nepakitęs);
      7)   „įskaitomumas laikui bėgant“– tai reiškia, kad dokumentuose ir juos lydinčiuose metaduomenyse esanti informacija išliks lengvai įskaitoma kiekvienam, kuris privalo ar gali su ja susipažinti, per visą šių dokumentų gyvenimo ciklą nuo jų formalaus sukūrimo ar gavimo iki jų perdavimo į Komisijos istorijos archyvą bei leidimo visuomenei susipažinti arba iki teisėto jų sunaikinimo atsižvelgiant į privalomą saugojimo laiką;
      8)   „metaduomenys“– tai duomenys, apibūdinantys dokumentų kontekstą, turinį, struktūrą ir jų tvarkymą laikui bėgant taip, kaip apibrėžta Dokumentų tvarkymo nuostatų išsamiose taikymo taisyklėse ir kaip bus papildyta šių nuostatų išsamiose taikymo taisyklėse;
      9)   „elektroninis parašas“– tai elektroninis parašas, apibrėžtas Europos Parlamento ir Tarybos direktyvos 1999/93/EB 2 straipsnio 1 punkte (8);
      10)   „saugus elektroninis parašas“– tai elektroninis parašas, apibrėžtas Direktyvos 1999/93/EB 2 straipsnio 2 punkte.
      4 straipsnis
      Elektroninių dokumentų galiojimas
      1.   Kai pagal Bendrijos ar nacionalines nuostatas yra reikalingas pasirašytas dokumento originalas, Komisijos sukurtas ar gautas elektroninis dokumentas laikomas atitinkančiu šį reikalavimą, jei toks dokumentas yra pasirašytas saugiu elektroniniu parašu, kuris pagrįstas tinkamu sertifikatu ir sukurtas saugia parašo sukūrimo įranga, arba jei jis pasirašytas elektroniniu parašu, turinčiu atitinkamas garantijas pagal parašui priskiriamas ypatybes.
      2.   Kai pagal Bendrijos ar nacionalines nuostatas reikalingas rašytinis dokumentas, bet nereikalaujama pasirašyto jo originalo, Komisijos sukurtas ar gautas elektroninis dokumentas laikomas atitinkančiu šį reikalavimą, jei dokumentą sukūrusio asmens tapatybė yra tinkamai nustatyta ir jei dokumentas sukurtas laikantis sąlygų, kurios garantuoja jo turinio bei jį lydinčių metaduomenų vientisumą, ir jei jis saugomas 7 straipsnyje nurodyta tvarka.
      3.   Šio straipsnio nuostatos taikomos nuo 9 straipsnyje minimų išsamių taikymo taisyklių priėmimo dienos.
      5 straipsnis
      Elektroninių procedūrų galiojimas
      1.   Kai pagal Komisijos procedūrą reikalingas įgalioto asmens parašas arba asmens sutikimas viename ar keliuose tokios procedūros etapuose, šią procedūrą galima valdyti informacine sistema, jei kiekvieno asmens tapatybė nustatoma aiškiai ir nedviprasmiškai ir jei minėta sistema užtikrina, kad turinys negalės būti pakeistas net ir atskiruose procedūros etapuose.
      2.   Kai procedūroje dalyvauja Komisija ir kiti subjektai ir yra reikalingas įgalioto asmens parašas arba tokio asmens sutikimas viename ar keliuose tokios procedūros etapuose, šią procedūrą galima valdyti informacinėmis sistemomis, kurių sąlygos ir techninės garantijos yra nustatytos bendru susitarimu.
      6 straipsnis
      Perdavimas elektroniniu būdu
      1.   Komisija dokumentus vidiniam ar išoriniam adresatui gali perduoti pasirinkdama geriausiai šiam perdavimui tinkančią ryšių priemonę.
      2.   Komisijai dokumentai gali būti perduodami visomis ryšių priemonėmis, taip pat ir elektroniniu būdu – faksu, elektroniniu paštu, elektronine forma, per interneto tinklavietę.
      3.   Šio straipsnio 1 ir 2 dalys netaikomos, kai pagal galiojančias Bendrijos ar nacionalines nuostatas arba remiantis šalių susitarimu reikalingi specialūs perdavimo būdai ar numatyti su perdavimu susiję formalumai.
      7 straipsnis
      Saugojimas
      1.   Elektroninius ir skaitmeninius dokumentus visą privalomą laiką Komisija turi saugoti tokiomis sąlygomis:

                  a)

                  dokumentas saugomas tokia forma, kokia jis buvo sukurtas, išsiųstas ar gautas, arba tokia forma, kuria išsaugomas ne tik dokumento turinio, bet ir su juo susijusių metaduomenų vientisumas;

                  b)

                  dokumento turinys ir su juo susiję metaduomenys visą jų saugojimo laiką turi būti įskaitomi kiekvienam turinčiam teisę su jais susipažinti;

                  c)

                  jei dokumentas siųstas ar gautas elektroniniu būdu, informacija, padedanti nustatyti jo kilmę ir jo paskirtį, siuntimo ar gavimo datą ir laiką, yra dalis minimalių metaduomenų, kuriuos būtina saugoti;

                  d)

                  jei elektroninės procedūros valdomos informacinėmis sistemomis, su formaliais procedūros etapais susijusi informacija turi būti išsaugota tokiomis sąlygomis, kad būtų garantuota galimybė atpažinti šiuos etapus ir nustatyti autorių bei dalyvių tapatybę.

            2.   Šio straipsnio 1 dalies nuostatoms įgyvendinti Komisija įdiegia elektroninio saugojimo sistemą, apimančią visą elektroninių ir skaitmeninių dokumentų gyvenimo ciklą.
      Techniniai elektroninio saugojimo sistemos reikalavimai apibrėžti 9 straipsnyje minimose išsamiose taikymo taisyklėse.
      8 straipsnis
      Saugumas
      Elektroniniai ir skaitmeniniai dokumentai tvarkomi laikantis Komisijai privalomų saugumo taisyklių. Tuo tikslu Komisijos dokumentinę erdvę aptarnaujančios informacinės sistemos, tinklai ir perdavimo priemonės yra apsaugotos atitinkamomis dokumentų slaptumo, informacinių sistemų apsaugos ir asmens duomenų apsaugos priemonėmis.
      9 straipsnis
      Išsamios taikymo taisyklės
      Šių nuostatų išsamios taikymo taisyklės, suderintos su generaliniais direktoratais ir analogiškais padaliniais, parengiamos ir, pritarus generaliniam direktoriui atsakingam Komisijoje už informacines technologijas, patvirtinamos Komisijos generalinio sekretoriaus.
      Jos reguliariai atnaujinamos atsižvelgiant į naujų informacijos ir ryšių technologijų plėtrą ir į galimus naujus Komisijos įsipareigojimus.
      10 straipsnis
      Taikymas padaliniuose
      Kiekvienas generalinis direktorius ar padalinio vadovas imasi reikiamų priemonių, kad elektroniniai dokumentai, procedūros ir sistemos, už kuriuos jis yra atsakingas, atitiktų šių nuostatų ir jų išsamių taikymo taisyklių reikalavimus.
      11 straipsnis
      Nuostatų įgyvendinimas
      Komisijos Generalinis sekretoriatas, bendradarbiaudamas su generaliniais direktoratais ir analogiškais padaliniais, ypač su generaliniu direktoratu, atsakingu Komisijoje už informacines technologijas, yra atsakingas už šių nuostatų įgyvendinimo užtikrinimą.

         (1)  COM(2000) 200.

         (2)  SEC(2001) 924.

         (3)  OL L 21, 2002 1 24, p. 23.

         (4)  K(2002) 99 galutinis.

         (5)  OL L 317, 2001 12 3, p. 1.

         (6)  OL L 8, 2001 1 12, p. 1.

         (7)  OL L 145, 2001 5 31, p. 43.

         (8)  OL L 13, 2000 1 19, p. 12.